Poštovane dame i gospodo poslanici, poštovani gosti, otvaram 4. sjednicu Predstavničkog doma Parlamentarne skupštine Bosne i Hercegovine. Poštovani poslanici, poštovane dame i gospodo, u najkraćem za današnju sjednicu pozvani su naši redovni gosti, dakle, predsjedavajući i članovi Predsjedništva, predsjedavajući i članovi Vijeća ministara, predstavnici OHR-a, OS-a, EU, Posmatračke misije u Bosni i Hercegovini itd., itd. Naravno, sredstva javnog informisanja. Želim vas obavijestiti da je Kolegij ovog parlamenta, predsjedavajući Vijeća ministara, gospodin Nikola Špirić, obavijestio da danas neće moći prisustvovati sjednici iz opravdanih razloga, zbog službenog puta u Brisel, ali nas je takođe obavijestio da je dao, da tako kažem, preporuke svim resornim ministrima čiji materijali eventualno su danas na sjednici, da prisustvuju ovoj sjednici. I ja vidim da se to i desilo. Ja pozdravljam i zahvaljujem se ministrima i zamjenicima na prisustvu. Dakle, u pripremi ove sjednice Kolegij Predstavničkog doma koji je održan 19. februara, je usaglasio prijedlog dnevnog reda koji ste uz poziv za sjednicu dobili. U međuvremenu smo proširili, da tako kažem, stekli su se uslovi, proceduralni uslovi, za proširenje tačke 3. predloženog dnevnog reda. Nadam se da ste ovaj dopunjeni dnevni red dobili na klupe. Dakle, tačka 3. pod d) Prijedlog odluke o utvrđivanju prestanka mandata poslaniku u Predstavničkom domu, Borjani Krišto zbog potvrđivanja imenovanja za predsjednika Federacije Bosne i Hercegovine. Želim vas podsjetiti da ste većinu materijala za današnju sjednicu dobili ranije. Danas ste dobili materijale koji su praktično pripremljeni i urađeni u toku jučerašnjeg dana, neki i jutros zbog održavanja sjednica itd. Uglavnom, danas ste dobili obavještenje Izborne komisije o dodjeli mandata gospodinu Jovanu Todoroviću. Odluku o imenovanju zamjenika ministara sa Izvještajem Komisije za pripremu izbora Vijeća ministara. Izvještaj Komisije Kolegija o nastojanju za postizanje sporazuma o Odluci o predmetu, obimu i vrsti koncesije u svrhu izgradnje Autoputa na Koridoru Vc. Mišljenje Komisije za vanjske poslove o sporazumima i ugovorima iz dnevnog reda, kao i Odluku o prestanku poslaničkog mandata, gospodinu Vrankiću i gospođi Krišto. Dakle, prije nego što pređemo na raspravu o dnevnom redu o kojem sam sada govorio, imamo da tako kažem jedno, ovaj, da riješimo jedno prethodno pitanje, odnosno da omogućimo kroz proceduru punopravan rad novom poslaniku u Predstavničkom domu, gospodinu Jovanu 2 Todoroviću. Da vas podsjedim, Dom je donio na prošloj sjednici Odluku o prestanku mandata gospodinu Nikoli Špiriću. Ta odluka je dostavljena Izbornoj komisiji sa zahtjevom da se mandat dodijeli sljedećem kandidatu. Od Izborne komisije smo dobili obavijest da je mandat dodijeljen gospodinu Jovanu Todoroviću, kao sljedećem kvalificiranom kandidatu sa liste Saveza nezavisnih socijal-demokrata. Da bi gospodin Todorović preuzeo u punom kapacitetu poslanička prava i obaveze, treba da da svečanu izjavu. Pozivam gospodina Todorovića da pristupi davanju svečane izjave. Ako nije teško, naravno. Hvala. Izvolite gospodine Todoroviću. Dakle, ja ću čitati, a vi za mnom. Izjavljujem da ću savjesno obavljati dužnosti koje su mi povjerene,
Izjavljujem da ću savjesno obavljati dužnosti koje su mi povjerene,
Poštivati Ustav Bosne i Hercegovine,
Poštivati Ustav Bosne i Hercegovine,
U potpunosti provoditi Opšti okvirni sporazum za mir u Bosni i Hercegovini,
U potpunosti provoditi Opšti okvirni sporazum za mir u Bosni i Hercegovini,
Štititi i zauzimati se za ljudska prava i osnovne slobode, te štititi interese i ravnopravnost svih naroda i građana.
Štititi i zauzimati se za ljudska prava i osnovne slobode, te štititi interese i ravnopravnost svih naroda i građana.
Hvala gospodine Todoroviću. Ja vam čestitam. [[APLAUZ]] Dakle, sada prelazimo na raspravu o predloženom dnevnom redu. Otvaram raspravu o prijedlogu dnevnog reda. Dakle, radi se o dnevnom redu kojeg ste dobili na vaša mjesta, neposredno pred početak sjednice. Izvolite, za raspravu se javio gospodin Rifat Dolić. Izvolite gospodine Doliću. 3
Gospodo predsjedavajući, cijenjene kolegice i kolege, uvaženi gosti, dame i gospodo, ovo je na izvjestan način prva sjednica Zastupničkog doma, prva radna sjednica Zastupaničkog doma Parlamentarne skupštine u ovome sazivu. Obzirom na aktivnosti koje očekuju ovaj dom, u donošenju brojne zakonske regulative i stvaranja uslova za pristupanje BiH ili bolje rečeno, približavanje evropskim i svjetskim integracijama, očekivao sam da dobijemo informaciju koliko i koji zakoni se nalaze u parlamentarnoj proceduri u koju ih je stavilo prethodno Vijeće ministara, povlači li novo Vijeće ministara te zakone iz parlamentarne procedure na reviziju ili eventualno dogradnju i drugo. Danas na dnevnom redu imamo, između ostalog, četiri prijedloga zakona čije donošenje predlaže Vijeće ministara po hitnom postupku i jedan zakon za prvo čitanje. Uvažavam prioritete u kojim se nalazi donošenje ovih zakona, ali ja kao poslanik ne znam sad čijom krivicom nisam ove zakone dobio na uvid. Sada ne znam je li stari sastav dobijao te prijedloge ili nije itd. Znači, ja sam kao poslanik zaista navikao da dolazim spreman na sjednice Zastupničkog doma. Danas kad je u pitanju ovih pet zakona, ja dakle, nisam spreman za raspravu. Moram skrenuti pažnju i na činjenicu koju mi svi znamo da je Visoki predstavnik u periodu 2002-2006.godina, donio ukupno 21 zakon i odluku iz nadležnosti Vijeća ministara i Parlamentarne skupštine BiH ili preciznije, 3 odluke i 18 zakona, koji su u primjeni, ali po proceduri nisu potvrđeni od Vijeća ministara i Parlamentarne skupštine. Poznato je da se ovi zakoni i odluke ne mogu mijenjati čak ni u obimu tačke i zareza, da ne prođu formalno, dok ne prođu formalnu proceduru potvrđivanja od strane ovoga doma. Ne mogu razumjeti racionalne razloge zbog čega ovu formu do sada ovaj dom nije obavio jer nisam siguran da su ti zakoni i odluke toliko kvalitetni, da budu zacementirani bez mogućnosti izmjena i dopuna. Dakle, polazeći od ovoga, predlažem da se Dom izjasni o prijedlogu, da se na dnevni red današnjeg zasjedanja Doma, stavi potvrđivanje ovih 18 zakona koje je donio Visoki predstavnik u Bosni i Hercegovini u periodu 2002-2006.godina. Mislim da je ovo prioritetno potrebno i racionalno u ovom trenutku, jer neke od tih zakona je potrebno revidirati i poboljšavati. Hvala lijepo.
Hvala gospodine Doliću. Ja ne želim naravno replicirati, nego ću vam dati nekoliko informacija. Naravno, vaša konstatacija da je ovo prva radna sjednica, stvar je doživljaja. Sve su sjednice radne. Ovo je četvrta, ali evo, ovaj, naravno to je vaše viđenje. Kad je riječ o današnjem dnevnom redu i svim ovim stvarima o kojima ste vi govorili, mi smo imali Prošireni kolegij i ja sam u uvodu rekao, gdje je i vaš predsjednik kluba prisustvovao, u uvodu rekao kako je do ovog dnevnog reda došlo. Dakle, materijali za današnju sjednicu su u više navrata dostavljani i obavijest o njihovom statusu je također dostavljana. Kad je riječ o zakonima koje je donio Visoki predstavnik i proceduri preuzimanja, ja vas želim obavijestiti da će oni biti preuzeti, odnosno predloženi Parlamentu za preuzimanje 15. marta, kada ćemo održati, po dogovoru Kolegija naravno, uz saglasnost Proširenog kolegija, održati 5. sjednicu Predstavničkog doma, tako da mislim ove informacije koje sam vam dao, bi mogle biti naravno argument da vi ipak podržite ovaj današnji dnevni red. Hvala lijepo. Izvolite gospodine Križanoviću. 4
Zahvaljujem, gospodine predsjedavajući. Na prošloj sjednici kolega Lagumdžija je u raspravi predložio da Dom usvoji zaključak kojim će se zadužiti Vijeće ministara da uz punu koordinaciju nadležnih ministarstava, prije svega Ministarstva pravde, Ministarstva za ljudska prava i Ministarstvo vanjskih psolova i uz pomoć Predsjedništva BiH pristupi izradi, bolje rečeno, Mape puta, kako da se pomogne povratak tzv. ažirske grupe iz Gvantanama i da u roku od 3 mjeseca podnesu izvještaj ovom domu. Tom prilikom je rečeno da se ne može prihvatiti ta tačka dnevnog reda ili zaključak, jer nije bio u skladu sa, da kažem, općom temom o kojoj se raspravljalo, pa je rečeno da će se taj zaključak naći na narednoj sjednici ovog doma. Istina, na sjednici Proširenog kolegija je baš od strane predsjedavajućeg kandidirano to pitanje, i nažalost, nije bilo koncenzusa za uvrštavanje u dnevni red. Pa evo, ja koristim priliku da u skladu sa onim što smo zaključili na Domu na prošloj sjednici, kandidiram ovo kao tačku dnevnog reda. Hvala.
Hvala gospodine Križanoviću. Ovo je sve tačno što je rečeno, međutim, trebalo bi ovaj, ovaj zaključak u pisanoj formi da obezbijedimo poslanicima ovaj, prije izjašnjavanja o uvođenju u sjednicu današnjeg dnevnog reda. Izvolite dalje. Pa potrudit ćemo se Zlatko da to uradimo. Evo ja radi poslanika govorim ovaj, gospodine Lagumdžija. Možda ljudi ne pamte o čemu se radi i trebamo im obezbijediti da imaju pred sobom prijedlog zaključka. Izvolite dalje. Gospodin Novaković. Izvolite gospodine Novakoviću.
Hvala lijepo. Uvažene kolege poslanici, cijenjeni gosti, dame i gospodo, mi smo ovih dana svjedoci, moram reći, jednog neuobičajenog poteza Ministarstva inostranih poslova BiH, bolje reći ministra inostranih poslova BiH, gospodina Svena Alkalaja.
Je li to u vezi sa dnevnim redom gospodine Novakoviću? Ne mogu da zaključim, nekako
Jeste. U vezi je sa dnevnom redom.
Dobro, dobro.
Imajući i razmatrajući to pitanje, a u skladu sa članom 143., stav 1. Poslovnika Predstavničkog doma, Klub poslanika Srpske demokratske stranke pokreće inicijativu za rekonstrukciju Savjeta ministara BiH kroz razrješenje ministra inostranih poslova, gospodina Svena Alkalaja. 5 Obrazloženje, ministar inostranih poslova Sven Alkalaj je notom obavijestio Ministarstvo inostranih poslova Srbije da Sporazum o dvojnom državljanstvu koji je ratifikovan od strane Parlamentarne skupštine BiH, ne važi nakon podjele Srbije, Državne zajednice Srbije i Crne Gore. Na ovaj način ministar je učinio nekoliko grubih povreda kako Ustava i Zakona, tako i same prakse. Naime, član 5.3. Ustava BiH, u stavu pod a) kaže – Predsjedništvo je nadležno za vođenje spoljne politike Bosne i Hercegovine, a u stavu d) Predsjedništvo je nadležno za pregovaranje o zaključivanju međunarodnih ugovora BiH, otkazivanju, i uz saglasnost Parlamentarne skupštine ratifikovanju takvih ugovora. Napominjem da je Predsjedništvo BiH svojim zaključkom broj 01-012-900-15/06 od 14. juna 2006.godine, prihvatilo da Republika Srbija nastavlja državni kontinuitet Državne zajednice Srbije i Crne Gore, čime je u skladu sa svojim nadležnostima prihvatilo i valjanost ranije ratifikovanih sporazuma. Iz navedenog je vidljivo da je ministar, s jedne strane, prekoračio ovlaštenja, s druge strane, obmanuo javnost te svojim pitanjem otvorio prostor za eventualno komplikovanje odnosa sa zemljom sa kojom Republika Srpska ima pravo na specijalne veze. Svojim postupkom ministar Alkalaj nije poštovao praksu ministarstva uobičajenu u ovim situacijama. Naime, on je morao sazvati Kolegij ministarstva, pa tek nakon toga sa formiranim stavom Kolegija upoznati Predsjedništvo BiH. Ministar nije po ovom pitanju dobio ni stav Sektora za međunarodne, pravne i konzularne poslove, a da ne kažem da bi bilo logično da je o svemu upoznao predsjedavajućeg Savjeta minsitara. U svojim javinim nastupima, ministar je kao razlog istakao potrebu usvajanja Zakona o izmjenama i dopunama Zakona o državljanstvu. Da podsjedim, radi se o zakonu koji je u parlamentarnu proceduru uputio Klub stranke za BiH, a za koji na 84. sjednici Predstavničkog doma održanoj 29.08. nije podržana hitna procedura. Na ovaj način ministar je pokušao da ucjenjuje Parlament i to je najteže od svega. Za ovaj skup danas ovdje, odnosno za ovo zasjedanje
Gospodine Novakoviću, potrošili ste 3 minute
Potpuno je jasno da ministar
Potrošili ste 3 minute. Imate pismeno, podijelite poslanicima.
Potpuno jasno da ministar zastupa isključivao stranačke stavove i smjernice, a ne stavove koje treba da zastupa Ministarstvo inostranih poslova za cijelu BiH. Iz navedenog je
Gospodine Novakoviću, 3 minute su prošle
Molim vas samo da završim. Iz navedenog je jasna odgovornost ministra inostranih poslova te tražim od predsjedavajućeg Savjeta ministara da u skladu sa Zakonom o Savjetu 6 ministara pokrene inicijativu za razrješenje ministra inostranih poslova, kako bi otvorio prostor za rekonstrukciju Savjeta ministara.
Idući put ću vam oduzeti riječ budite sigurni.
U skladu sa članom 143., stav 2., gospodine predsjedavajući ja ću vam uručiti ovu
Naravno, izvolite uručiti ali se nadam za ove krupne riječi da imate argumentaciju, dakle, optužili ste čovjeka da krši Ustav i ostalo i imam osjećaj da ste bili u nekoj ozbiljnoj reviziji tamo u Ministarstvu inostranih poslova. Ali evo,
Naravno, ja kao poslanik, nadam se, gospodine predsjedavajući, da mogu imati uvida u ono što radi Savjet minsitara
Ali nadam se da stojite iza ovih riječi, naravno ali ove su krupne riječi da je kršenje Ustava i ostalo, nadam se da imate argumentaciju
Naravno, ja iza svojih krupnih riječi stojim.
Naravno. Izvolite dostaviti tu inicijativu za uvrštavanje u dnevni red. Izvolite dalje. Ima li prijedloga? Izvolite gospodine Dokiću.
Gospodine predsjedavajući, dame i gospodo poslanici, Komisija za saobraćaj i veze koja je imala sjednicu jučer, predložila je da se tačka 12., Razmatranje zahtjeva Plamenka Čustovića, za razrješenje dužnosti člana Upravnog odbora Javnog radio televizijskog servisa BiH, skine s dnevnog reda, budući da je on povukao svoj zahtjev za razrješenje i Komisija je Kolegiju predložila da zatraži od Upravnog odbora izvještaj ovom parlamentu s obzirom da je taj upravni odbor obavezan i po zakonu da podnese izvještaj o svom radu u prošloj godini i u okviru tog izvještaja će na dnevnom redu doći sva ona pitanja koja su, evo, dovela do ove situacije.
Hvala gospodine Dokiću. Ima li dalje? Izvolite gospodine Genjac.
Samo jedna poslovnička intervencija. Molim vas, obzirom da je kolega Novaković dugo vremena obrazlagao ovu inicijativu, ja ipak moram upozoriti da poslovničkih uslova za 7 stavljanje ove tačke izglasavanja, te tačke na dnevni red nema. Postoji mogućnost u članu 143. za pokretanje inicijative za smjenu Vijeća ministara, opoziv ili rekonstrukciju. Međutim, članom 145. je rečeno da prije početka sjednice, izglasavanje nepovjerenja i rekonstrukciju, Vijeće ministara može podnijeti Domu izvještaj u pisanoj formi sa svojim mišljenjem i stavovima. Izvještaj se dostavlja poslanicima najkasnije 48 sati prije održavanja sjednice. Dakle, usljed postojanja poslovničke obaveze da se ova mogućnost ispoštuje, ova tačka dnevnog reda ne može se danas ni razmatrati niti izjašnjavati se o njoj. Tek se može kad se ostvare poslovničke pretpostavke, da bi se eventualno glasalo o uvrštavanju tačke u dnevni red. Hvala.
Hvala gospodine Genjac. Mi nismo još komentarisali, čekamo da se završi rasprava o dnevnom redu. Dakle, izvolite dalje. Ima li prijedloga sugestija, vezano za dnevni red? Ako nema, zaključujem raspravu i idemo redom. Dakle, imali smo prijedlog gospodina Križanovića da se na današnju sjednicu dnevnog reda uvrsti prijedlog zaključka koji vam je, ja se nadam podijeljen, vezano za, pa evo pročitaćemo ga iz zapisnika, pročitaćemo ga iz zapisnika. Nije dug i mislim da nije problem da ga ovaj, pročitamo. Ja molim poslanike da ga nađu u zapisniku. Samo jedan tren. Dakle, prijedlog je da Dom usvoji zaključak kojim će se zadužiti Vijeće ministara da uz punu koordinaciju, ovo radi stenograma, da uz punu koordinaciju nadležnih ministarstava, a prije svega Ministarstva pravde, Ministarstva za ljudska prava, Ministarstva vanjskih poslova i uz pomoć Predsjedništva BiH pristupi izradi i realizaciji Mape puta za povratak bh .šestorke iz Gvantanama, o čemu će za 3 mjeseca podnijeti izvještaj. Nadam se da je ovaj, jasno o kakvom se zaključku radi. Imali smo dalje inicijativu gospodina Novakovića za rekonstrukciju Vijeća ministara u smislu smjene gospodina Svena Alkalaja i imali smo, evo, ja se zahvaljujem gospodinu Genjcu, evo, Kolegij stoji na stanovištu da poslovnički danas ne možemo ovu tačku dnevnog reda uvrstiti. Naravno, poslije provedene procedure, ona će se naći na dnevnom redu iduće sjednice. I, imamo treći, malo strpljenja gospodine Novakoviću, imamo treću ovaj, inicijativu odnosno prijedlog gospodina Dokića, kao poslanika, naravno koji ima informacije sa sjednice Komisije za promet i komunikacije, da se tačka vezana za zahtjev gospodina Plamenka Čustovića za razrješenje dužnosti člana Upravnog odbora Javnog radio-televizijskog servisa, skine sa današnje sjednice uz ono obrazloženje koje je dato. Naravno, podsjećam i ponavljam, imamo i pismeni zahtjev gospodina Čustovića kojim povlači današnju ostavku, to što nam na neki način olakšava rad. Izvolite gospodine Novakoviću, vi ste, gospodine Novakoviću, jeste li vi tražili riječ?
Gospodine predsjedavajući, ja, čini mi se, nisam tražio da se ovo stavi, ja dobro poznajem Poslovnik. Dakle, ja sam samo pokrenuo inicijativu koju, naravno, poslovnički će dalje
Naravno, jasno je. Neka svijet zna o čemu se radi. Naravno. Hvala. Dakle, pristupamo izjašnjavanju o predloženim tačkama dnevnog reda. Dakle, idemo redom. 8 Prijedlog gospodina Križanovića vezano za zaključak koji sam maločas pročitao, ko je za? Glasajte sad. Sa 21 glas za i entitetskom većinom u Parlamentu Federacije 18 i nedovoljnom entitetskom većinom u RS 3. Ovaj prijedlog nije dobio entitetsku podršku što znači da ide na usaglašavanje kod Kolegijuma. Ja se nadam da sam tačno, ovaj rekao, ovog trena, je li gospodine Lagumdžija? Na žalost nemamo saglasnost gospodine Lagumdžija. Idemo dalje, nemamo, idemo u drugi krug glasanja. Strpite se malo gospodine Lagumdžija. Izvolite gospodine Lagumdžija.
Da ja pričekam čovjek vam ima repliku.
Pa pričekajte da Kolegij, ja vas molim obojicu da pričekate da Kolegij uradi posao. Dakle, uradili smo po proceduri ono što smo dužni po Poslovniku da uradimo. Pokušali smo se usaglasiti, pokušali smo se usaglasiti, nismo se usaglasili i obavijestio sam Predstavnički dom da se nismo usaglasili. Po proceduri, kada nema saglasnosti ide se u drugi krug glasanja. I sada ćemo ići u drugi krug glasanja. Evo, nije problem, nije uopšte problem. Dakle, sada glasamo ko je protiv. Dakle molim vas pripremite se za glasanje. Dakle, ko je protiv zaključka, prijedloga uvrštavanja zaključka u dnevni red gospodina Križanovića, dakle ko je protiv? Dakle, oni koji su za, protiv, molim, oprostite, evo, evo sad, sad Šefik. Ti si to prošao, dobro, dobro. Dakle, protiv su glasala 2 poslanika iz Federacije BiH, iz Federacije i 4 protiv, dakle ovaj zaključak ulazi u dnevni red. Konstatiram da zaključak koji je predložio gospodin Križanović ulazi u dnevni red. Idemo se, pa naravno, možete dobiti u tri primjerka listing. Idemo dalje. Imamo prijedlog gospodina Dokića da se sa današnje sjednice dnevnog reda skine tačka 12. Razmatranje zahtjeva gospodina Plamenka Ćustovića za razrješenje dužnosti člana Upravnog odbora uz ovo obrazloženje koje je dato i naravno određene radnje koje će se poduzeti od strane Kolegija ili komisije. Glasajte sad. Dakle sa 33 glasa za, dovoljnom entitetskom većinom usvojen je prijedlog da se tačka 12. skine sa dnevnog reda. Dakle, da zaključim današnji dnevni red, odnosno, dnevni red 4. sjednice Predstavničkog doma, u odnosu na prijedlog kojeg ste dobili pretrpio je dvije izmjene, dakle, uvrštava se zaključak koji je predložio gospodin Križanović vezano za obaveze Predsjedništva, Vijeća ministara i nadležnih ministarstava za grupu, isporučenu grupu, u 9 Gvantanamu i usvojen je također prijedlog, inicijativa, gospodina Dokića da se tačka 12. skine. Evo, ako dozvolite, zapisnika radi, odnosno, stenograma, da brzo pročitam konačni dnevni red, naravno, dozvolićete meni da prijedlog zaključka uvrstimo na kraju današnje sjednice dnevnog reda. Dakle, idemo redom: 1. Usvajanje Zapisnika sa 3. sjednice Predstavničkog doma, 2. Poslanička pitanja i odgovori, 3. Prijedlog odluke o utvrđivanju prestanka mandata poslanika, poslaniku u Predstavničkom domu, dakle pod: a) Draganu Vrankiću, zbog potvrđivanja imenovanja za ministra finansija i trezora i zamjenika predsjedavajućeg Vijeća ministara BiH, b) Borjani Krišto, zbog potvrđivanja imenovanja za predsjednika Federacije BiH 4. Potvrđivanje imenovanja: a) zamjenika ministra komunikacija i prometa, b) zamjenika ministra civilnih poslova, c) zamjenika ministra odbrane za politiku i planiranje, 5. Zahtjev Vijeća ministara BiH za razmatranje Predloga zakona o izmjenama i dopunama Zakona o Vijeću ministara BiH po hitnom postupku, u skladu sa članom 105. Poslovnika, 6. Zahtjev Vijeća ministara BiH za razmatranje Prijedloga zakona o izmjeni Zakona o službi u Oružanim snagama BiH po hitnom postupku, u skladu sa članom 104. Poslovnika, 7. Zahtjev Vijeća ministara BiH za razmatranje Prijedloga okvirnog zakona o predškolskom odgoju i obrazovanju po hitnom postupku, u skladu sa članom 104. Poslovnika, 8. Zahtjev Vijeća ministara BiH za razmatranje Prijedloga zakona o Agenciji za predškolsko, osnovno i srednje obrazovanje po hitnom postupku, u skladu sa članom 104. Poslovnika, 9. Izvještaj Komisije Kolegija o nastojanju za postizanje sporazuma o Odluci o predmetu, obimu i vrsti koncesije u svrhu izgradnje Autoputa na Koridoru Vc, 10. Prijedlog zakona o prekršajima (prvo čitanje), Jedanaest, dakle, smo skinuli pod jedanest je razmatranje, ne pardon, jedanaest nismo skinuli 11.Imenovanje jednog člana Centralne izborne komisije BiH iz reda hrvatskog naroda i jednog člana iz reda ostalih (listu kandidata utvrdila Komisija za izbor i imenovanje) Dvanaest, tačku dvanaest smo skinuli pa dvanaest postaje bivša tačka trinaest koja glasi: 12. Davanje saglasnosti za ratifikaciju: a) Sporazuma između Ministarstva sigurnosti Bosne i Hercegovine i Saveznog ministarstva unutrašnjih poslova Republike Austrije o policijskoj saradnji, b) Sporazuma o zračnom saobraćaju između Vijeća ministara Bosne i Hercegovine i Vlade Republike Liban, c) Sporazuma između Vijeća ministara Bosne i Hercegovine i Savezne vlade Austrije o readmisiji lica koja imaju ilegalan boravak, 10 d) Sporazuma o razvojnom kreditu (Projekat restruktiranja obrazovanja) između Bosne i Hercegovine i Međunarodne asocijacije za razvoj, e) Sporazuma između Vijeća ministara Bosne i Hercegovine i Vlade Republike Slovačke o readmisiji lica, f) Sporazuma između Vijeća ministara Bosne i Hercegovine i Vlade Republike Slovačke o saradnji u borbi protiv kriminala, a posebno terorizma, nedozvoljene trgovine narkoticima i organizovanog kriminala, g) Sporazuma o finansiranju (Projekat registracije zemljišta) između Bosne i Hercegovine i Međunarodne asocijacije za razvoj (IDA), h) Trgovinskog sporazuma između Bosne i Hercegovine i Vlade Hašemitske Kraljevine Jordan, i) Sporazuma između Bosne i Hercegovine i Vlade Hašemitske Kraljevine Jordan o recipročnom unapređenju i zaštiti investicija, j) Sporazuma između Vijeća ministara Bosne i Hercegovine i Vlade Kraljevine Švedske o pojednostavljenoj proceduri readmisije lica koja nemaju dozvolu ulaska ili boravka, k) Evropske socijalne povelje (revidirana), l) Sporazuma o finansiranju (Projekat – Komponenta za Bosnu i Hercegovinu između BiH i Međunarodne asocijacije za razvoj), m) Konvencije o policijskoj saradnji za Jugoistočnu Evropu, n) Sporazuma između Bosne i Hercegovine i Republike Indije o utvrđivanju i zaštiti investicija, o) Sporazum o zračnom saobraćaju između Vijeća ministara Bosne i Hercegovine i Vlade Velike Socijalističke Narodne Libijske Arapske Džamahirije, p) Sporazuma između Bosne i Hercegovine i zemalja Beneluksa o readmisiji i ponovnom vraćanju lica koja su ušla ili/i borave bez ovlašćenja i Protokola o implementaciji Sporazuma između Bosne i Hercegovine i zemalja Beneluksa o readmisiji i ponovnom vraćanju lica koja su ušla i/ili borave bez ovlašćenja, q) Multilateralnog sporazuma o zračnom saobraćaju između Evropske zajednice i njenih zemalja članica, Republike Albanije, Bosne i Hercegovine, Republike Bugarske, Republike Hrvatske, Bivše Jugoslovenske Republike Makedonije, Republike Island, Republike Crne Gore, Kraljevine Norveške, Rumunije, Srbije i Privremene administrativne misije Ujedinjenih naroda na Kosovu o uspostavljanju evropske zajedničke zrakoplovne oblasti, r) Sporazuma između Visokog predstavnika za BiH i Bosne i Hercegovine o uredu registara za Odsjek I za ratne zločine i Odsjek II za organizovani kriminal, privredni kriminal i korupciju Krivičnog i Apelacionog Suda BiH, kao i Posebnog odjela za ratne zločine, te Posebnog odjela za organizovani kriminal, privredni kriminal i korupciju Tužilaštva Bosne i Hercegovine, kao i o osnivanju Tranzicionog vijeća kojim se zamjenjuje Sporazum o uspostavi Ureda registara od 01. decembra 2004. i Dodatak tog sporazuma, s) Sporazuma o izmjenama i dopunama Ugovora o finansiranju između Bosne i Hercegovine i Evropske investicione banke – Projekat za puteve BiH (Sarajevska zaobilaznica), t) Sporazuma između Vijeća ministara Bosne i Hercegovine i Vlade Republike Slovenije o prihvatu lica čiji je boravak nezakonit i Protokola između Vijeća ministara Bosne i Hercegovine i Vlade Republike Slovenije o provođenju Sporazuma između Vijeća ministara Bosne i Hercegovine i Vlade Republike Slovenije o prihvatu lica čiji je boravak nezakonit, 11 u) Ugovora o finansiranju između Bosne i Hercegovine i Evropske investicione banke – Projekat rekonstrukcije puteva u Republici Srpskoj, v) Okvirnog ugovora o kreditu F/P 1523 između Bosne i Hercegovine i Razvojne banke Vijeća Evrope –Projekat obnove Gimnazije Mostar, w) Konvencije o zaštiti ljudskih prava i dostojanstva ljudskog bića po pitanju primjene biologije i medicine, x) Okvirnog kreditnog sporazuma F/P 1520 između Bosne i Hercegovine i Razvojne banke Vijeća Evrope – finansiranje rekonstrukcije sistema primarne zdravstvene zaštite i y) Projektni kreditni sporazum – Projekat unapređenja ruralnog preduzetništva između Bosne i Hercegovine i Međunarodnog fonda za poljoprivredni razvoj. I posljednja dakle, četrnaesta tačka Ad.14. Prijedlog zaključka - Zadužuje se Vijeće ministara da uz punu koordinaciju nadležnih ministarstava prije svega Ministarstva pravde, Ministarstva za ljudska prava, Ministarstva vanjskih poslova i uz pomoć Predsjedništva BiH pristupi izradi i realizaciji Mape puta za povratak BH šestorke iz Gvantanama o čemu će za tri mjeseca podnijeti izvještaj. Dakle, na ovaj način smo utvrdili dnevni red i predlažem da krenemo sa njegovom realizacijom. Dakle, tačka jedan je: Ad. 1. Zapisnik sa 3. sjednice Predstavničkog doma Zapisnik ste, uz poziv, uz poziv, dobili. Otvaram raspravu. Odnosno pitam ima li primjedbi na Zapisnik? Ako nema, možemo li se izjasniti, ja se izvinjavam. Gospodine Izetbegoviću, izvolite.
Da, da, na Zapisnik. Ovaj, prije svega, selam, dobro jutro svim prisutnim. Ja sam prošli put u raspravi, kod imenovanja, potvrđivanja imenovanja zamjenika predsjedavajućeg ministara itd. tražio da se ovaj dom upozna sa programom rada Vijeća ministara za ovu godinu kako bismo mogli na kraju godine usvojiti izvještaj o radu, ovaj, Vijeća ministara. Pa evo, to ponavljam danas jer nije ušlo u Zapisnik.
Dnevnog reda bilo, gospodine Izetbegoviću?
To je bilo kod tačke 3. potvrđivanje imenovanja. Pa je samo konstatovano da sam učestvovao u raspravi. 12
Da, da, dakle, izostavljeno je u tačci 3. da se konstatira da ste učestvovali u raspravi i da ste
Stoji da sam učestvovao u raspravi, ali ne stoji šta sam tražio. Tražio sam da se ovaj Dom upozna sa programom rada Vijeća ministara za 2007. godinu. Evo, to sad ponovo tražim.
Vi insistirate da to stoji, naravno, u Zapisniku. Hvala. Izvolite dalje gospodin Raguž pa gospodin Lagumdžija.
Zahvaljujem se, gospodine predsjedatelju. Na strani 5, gdje Zapisnik se odnosi na raspravu koja je bila o potvrdi povjerenstava, pa kad je u pitanju Ustavno-pravna, u ovom trećem stavku gdje se kaže: Zlatko Lagumdžija precizirao je prijedlog - podnosi amandman na prijedlog za sastav povjerenstva prema kojem će Jozo Križanović biti član Ustavnog povjerenstva te traži očitovanje Doma o njemu, naglasivši da SDP-u to mjesto pripada. Zbog preciznosti treba reći da je on tražio da se Jozo Križanović uvrsti u članstvo Ustavno-pravnog povjerenstva umjesto Martina Raguža. Molim lijepo, da se to zapisnički konstatira.
Hvala gospodine Raguž. Izvolite gospodine Lagumdžija.
Uvažavam ovo što je gospodin Raguž rekao. Nisam mislio na tu temu se, ovaj, javiti, s tim što smatram da zaista treba ovako, ali s obzirom da se radi o jednoj delikatnoj stvari radi se o praktično sjednici Parlamenta koji treba da bude neka vrsta repera za ono što ćemo poslije ocjenjivati u ovisnosti o tome šta se uradilo na toj sjednici. Imenovali smo Vijeće ministara. Pali su odgovarajući prijedlozi, zaključci i mislim da bi kad je upitanju ovo, izbor ovog povjerenstva, trebalo, korektnosti radi, reći da sam ja, da ostavi se ovaj dio koji ovde stoji, ali da je nakon toga, dakle, koliko se ja sjećam gospodine Raguž i naš prvi prijedlog bi bio samo da se i to je principijelno pitanje, to što ste vi, ovaj, na šta ste se referirali, a onda na insistiranje da se kaže da mi moramo se izjasniti, ko onda treba da izađe iz toga, onda je uslijedilo preciziranje. Tako da je, uz sve rečeno, predlažem, gospodine Raguž da ostane i ovo što ovdje stoji kao i da se doda ovo. Dakle, to je jedna stvar. Druga stvar, gospodine Belkiću, ovo o čemu je gospodin Izetbegović govorio. Mislim da je dovoljan razlog, pošto je bilo još prijedloga o kojima se Parlament nije izjašnjavo, ali su bili prijedlozi koji su dosta bitni, dolazili iz pojedinih, od pojedinaca ili klubova, da bi dobro bilo da se takvi i slični, konkretno ja sam i sam podržao upravo taj prijedlog gospodina Izetbegovića, smatrajući da je to jedna od kapitalnih stvari koje smo ovde usvojili da nije bilo, uslovno rečeno, nikoga, nijednog glasa protiv. Čak je i predsjedavajući iskazao u svom ekspozeu spremnost da 13 se ponaša u skladu s Ustavom jer u skladu s Ustavom prethodne četiri godine nismo imali te izvještaje, a evo ovaj, sad je rečeno da ćemo se ponašati u skladu s Ustavom tako da na kraju ove godine možemo očekivati izvještaj Vijeća ministara. I dobro bi bilo, moj prijedlog je, dakle, da umjesto da sad ove pojedinačne stvari, da zamolim da Sekretarijat nam za iduću sjednicu pripremi iz izlaganja koja su, ili prijedloga koji su ovdje dati, bez obzira da li su usvojeni ili ne, da uđu u Zapisnik, ne kao diskusija, nego samo konkretni prijdlozi koji su ovdje bili, ocjene koje se smatraju kapitalnim. Ovo govorim iz tog razloga što imamo mali nesrazmjer u Zapisniku. Čitav Zapisnik je praktično posvećen ovim, ko je šta rekao vezano za ove komisije, a nema ništa o tome šta se govorilo o programu rada Vijeća ministara, samom Vijeću ministara i sl. Moj ,dakle, prijedlog da umjesto da sada ubacujemo pojedine stvari u Zapisnik da ovo fino nam za idući sjednicu zajedno sa ovim novim Zapisnikom usvojimo tek toliko da ostane što je moguće precizniji trag u Zapisniku.
Evo, ako dozvolite, meni se čini svi su, sve su intervencije, ovaj, na mjestu s tim što sastavni dio ovog Zapisnika je i transkript. Međutim, kad je riječ o ovoj intervenciji, konkretno u smislu riječi koju je, gospodine Izetbegović, mislim da to možemo prihvatiti. Također, mi tragom toga kao dopune Zapisnika možemo prihvatiti i ovaj prijedlog koji je gospodin Lagumdžija iznio, jer radi se o usvajanju ili neusvajanju Zapisnika. Dakle, prihvataju se intervencije da se Zapisnik dopuni sa svim predloženim zaključcima, inicijativama bez obzira kako su, kako su, prošle u odnosu na, na, na, Predstavnički dom i to će biti ugrađeno u ovaj Zapisnik. Ja, ovaj, izjavljujem. A što se tiče intervencije gospodina Raguža ona stoji, ali je, također, tačno ovo što je gospodin Lagumdžija govorio. Prvo je insistirano na prijedlogu bez odgovarajuće zamjene, ali evo da se stavi, naravno, jer je to tačno, da je konačan prijedlog bio da se umjesto gospodina Martina Raguža u Komisiju za ustavno-pravna pitanja kooptira gospodin, gospodin, Jozo Križanović. Dakle, uz ove primjedbe, odnosno uz ove sugestije, možemo li, odnosno prihvaćene primjedbe, nadam se da ih prihvatate, a imate i vi gospodine Haliloviću primjedbu je li? Izvolite.
Gospodine predsjedavajući kad se prelista ovaj Zapisnik, onda se veoma jasno vidi da je u četvrtoj tačci dnevnog reda, da su date skraćene diskusije prijedlozi i zaključci. A pod trećom tačkom dnevnog reda, kad je u pitanju izbor Vijeća ministara, odnosno ministara i njihovih zamjenika da su samo nabrojani diskutanti. Moja intervencija se odnosi, odnosno, prijedlog se odnosi, ide u tom smjeru da se ovaj Zapisnik danas ne usvoji, nego da se dopune, dopuni, sa onim diskusijama koja se odnosila na izbor Vijeća ministara, jer iako je transkript sastavni dio ovog, ovog, ovaj, Zapisnika, ako je sastavni dio onda nam dajte transkript. Ako nije sastavni dio, onda ja bih predložio da se ovdje unosi, neka se, nakon tri ili četiri godine, zna ko je šta govorio. Da ne bi poslije ispalo da smo kao samo diskutovali, dali podršku. Ja nisam dao podršku ovom Vijeću ministara i danas tvrdim da on ništa neće moći bitno uraditi u naredne četiri godine, a to ovdje iz Zapisnika se ne vidi.
Dakle Vaš je prijedlog da se Zapisnik ne usvoji, najkraće rečeno. 14
Da, moj, Zapisnik da se ne usvoji.
Međutim svako ima kriterije važnosti, šta je ko govorio itd. Sigurno je da mi trebamo obezbijediti jedan ujednačen pristup, ovaj, raspravama itd. Ali, ponavljam, prilog ovom Zapisniku je transkript, ko želi odmah ga može dobiti, odmah ga može dobiti i vidjeće da je svaka njegova rasprava u potpunosti snimljena. Ali evo, ovaj, gospodin Živković se također javlja. Izvoli, gospodine Živkoviću.
Uvaženi predsjedavajući, dame i gospodo. U zadnje četiri godine kada smo bili u ovome Parlamentu..... [[ne čuje se ništa]] malo raspravljali iz jednostavnog razloga što smo odlučili da stavljamo, znači poimenično ko je učestvovao u raspravi, ne ulazeći u to da decidno navodimo ko je šta rakao, jel', kao što su rekli da je sastavni dio Zapisnika i transkript tako da svaki od poslanika ima pravo da uđe u uvid toga. Međutim, slažem se sa poslanicima da je izuzetno važna bila rasprava u vezi sa imenovanjem Vijeća ministara i da u ovome slučaju možemo da napravimo ustupak, odnosno iznimku, da kažemo da sa te tačke dnevnog reda, kada smo o tome raspravljali, da taj transkript bude sastavni dio ovoga Zapisnika u pisanoj formi dostavljen svim poslanicima i Vijeću ministara, da Vijeće ministara vidi i pisano šta je svaki od poslanika od njih tražio i da nakon toga, ovaj, se prema, prema tome. Tako da bih vas molio da kao taj zaključak usvojimo ovaj Zapisnik pri čemu bi i zahtjeve od gospodina, ovaj, Bakira do svih ostalih stavili u, znači, zajednički transkript. Evo znači, da, da na takav način riješimo ovaj problem sa Zapisnikom. Hvala.
Gospodin Halilović. Je li replika ili.
Vrlo kratka replika, replika. Ovo što je rekao dopredsjedavajući, zamjenik predsjedavajućeg, ja prihvatam kao princip, ali on bi trebao važiti onda i za treću i za četvrtu tačku dnevnog reda. Ne, u trećoj tačci dnevnog reda se koristi jedan princip, nabroje samo imena, a u četvrtoj tačci dnevnog reda se daju diskusije. Prema tome, mislim da bi se trebao popraviti i Zapisnik i svakako onda dati i transkript uz Zapisnik. Hvala.
Ja vas molim da imate na umu i neku vrstu ekonomičnosti. Vi znate koliko, ovaj, dakle, ovo sve vodi u pravcu da praktično uz Zapisnik dostavljamo transkript za svaku sjednicu. Izvolite gospodine Lagumdžija.
Podržavajući vaš napor, gospodine Belkiću, da budemo ekonomičniji. Ja sam upravo iz tih razloga predložio da, umjesto da nam šaljete transkripte svima što je dosta neekonomično, 15 ovaj, da upravo samo ovaj dio Zapisnika koji se tiče izbora Vijeća ministara da se on na odgovarajući način dopuni sa bitnim diskusijama, a onda svako može od nas, u krajnjem slučaju, pretpostavljam da taj Zapisnik, transkript treba da se nalazi na web sajtu Parlamentarne skupštine i to nikakav problem ne bi trebao biti. Umjesto da nam šaljete, jednostavno, upravo podržavam vaš zahtjev za ekonomičnošću.
Pa ja sam malo pokušao komentarisati dodatne, ovaj, dodatne prijedloge. Ja nisam komentarisao prethodne intervencije, ja sam ih čak na neki način podržao ako ste me pratili. Ali, evo da budemo ekonomični, da pokušamo usvojiti ovaj Zapisnik sa prošle sjednice uz zaključak da se izvrše korekcije u pravcu uvrštavanja intervencija, prijedloga, inicijativa vezanih za sve tačke dnevnog reda, a naročito za tačku dnevnog reda kad se govorilo o imenovanju i potvrđivanju Vijeća ministara. Dakle, to je obaveza ljudi koji prave zapisnik, sjede ovdje i slušaju i ja, kao predsjedavajući, ću se pobrinuti za to. Dakle, možemo li se izjasniti o Zapisniku? Izvolite, vrlo ekonomično.
Nemojte.
Ma neću.
Molim vas. Jer pazite, Vi sad predlažete, Vi sad praktično predlažete.
Šta?
Da mi usvojimo ovo sa zaključkom da se dopuni ono što smo mi ovdje govorili i onda da praktično.
Pa gospodine Lagumdžija, ne moramo usvojiti.
Samo malo. Ma znam da ne moramo ima vas dovoljno možete raditi šta hoćete.
Pa nije riječ o tome, ne treba nama.
Ali, vidite sad. Molim vas, gospodine Belkiću. Ako prihvatimo taj zaključak onda svaki naredni Zapisnik ne moramo usvajati uopšte, nego onda možemo samo zadužiti vas ili stručne službe da to 16
Dajte napišite šta predlažete gospodine Lagumdžija. Nema problema ja ću staviti na glasanje.
Prijedlog je bio vrlo jasan gospodine Belkiću. To što ste vi predložili da se uradi i na sljedećoj sjednici usvojimo zapisnik, ništa drugo.
OK. Evo mi ćemo to uraditi.
Eto.
Mi ćemo to uraditi. I ja vas molim da se izjasnimo o zapisniku. Ko je za to da se usvoji zapisnik sa prošle sjednice? Uz, naravno, ove zaključke, sugestije koje ćemo mi izvršiti? Glasajte sad. Dakle, sa ukupno 28 glasova za, 16 iz Federacije, 12 iz RS-a, konstatiram da smo Zapisnik sa 3. sjednice Predstavničkog doma usvojili, naravno, uz ove intervencije i primjedbe koje ćemo mi realizirati. Prelazimo na tačku 2. Ad. 2. Poslanička pitanja i odgovori Dakle, prvi put u ovom sazivu imamo poslanička pitanja. Ja se nadam da nema potrebe da vam čitam odredbe iz Poslovnika. Nadam se da ste imali vremena i prilike da to vidite sami. Ako ima nekih dilema, tu smo. Ali evo, ja otvaram ovaj proces postavljanja poslaničkih pitanja. Javio se prvi gospodin Živković, pa imamo gospodina Izetbegovića, pa imamo Džaferovića, gospođu Alajbegović, Sadika Bahtića, Nanića, Kalabića, Dokića, Dolića, Mitrovića. Molim vas ima li još neko, da pročitam, da uđe u zapisnik? Gospodina Kadrića. Molim vas, dajte se sad odlučite da naknadno ne otvaram, ne dopunjavam. Dakle, ako nema dalje, zaključujem, dakle, spisak prijavljenih za poslanička pitanja. Ja vas molim da idemo redom kako sam pročitao. Izvolite, gospodine Izetbegoviću, a Živkoviću, pardon, vi ste drugi.
Ja se zahvaljujem, predsjedavajući. Zahvaljujem se i Vijeću ministara što je u ovolikom broju popratio vrlo važne, za poslanike, temu i tačku dnevnog reda, pitanje i odgovori. Nadam se da će u budućem radu biti još više prisustva da bi bili na fonu onoga što smo obećali jedni drugima. 17 Moje pitanje je upućeno Ministarstvu spoljnih poslova, gospodinu Svenu Alkalaju i glasi: Nakon samovoljnog postupka slanja dopisa Ministarstvu spoljnih poslova Srbije u kome se obavještavaju, da je Sporazum o dvojnom državaljanstvu između BiH i Srbije prestao važiti, osim što isti nema pravni osnov, u međunarodnom i domaćem zakonodavstvu, izazvao je diplomatski incident i dodatno opteretio međudržavne odnose dvije zemlje. U skladu s tim pitanje glasi: Da li ministar spoljnih poslova BiH stoji i dalje iza gore navedenog dopisa? Koje je od nadležnih institucija ministar konsultovao u ovom procesu? Da li ministar ima namjeru uputiti pismo izvinjenja Ministarstvu spoljnih poslova Srbije? I pod četiri, smatra li ministar da bi bila moralna obaveza svakog zvaničnika da nakon ustanovljavanja drastične zloupotrebe položaja, podnese ostavku? Hvala.
..Sekretarijatu Predstavničkog doma. Hvala. Gospodin Izetbegović. Ja vas molim da mi ne zamjerite, da idemo redom. Svi ćete doći na red. Izvolite gospodine Izetbegoviću.
Radi se o inicijativi u vezi sa presudom Međunarodnog suda u Hagu i situacijom koja je nastala u vezi s tim u BiH. Presudom Međunarodnog suda pravde od 26. februara 2007.godine po tužbi BiH protiv S i CG zbog povrede Konvencije o sprečavanju i kažnjavanju genocida, još jedanput je utvrđeno da je u Srebrenici u julu mjesecu '95.godine izvršen genocid. Kao izvršioci genocida označene su političke i vojne vlasti RS-a, dok su Srbija i Crna Gora proglašene odgovornim za nesprečavanje i nekažnjavanje genocida. Ovaj najteži oblik kršenja međunarodnog prava u Evropi nije izvršen, odnosno sudski potvrđen od II svjetskog rada pa na ovamo, sve do Srebrenice. Presuda Međunarodnog suda pravde mora biti provedena. Radi se o presudi najviše sudske instance na svijetu, a garant izvršenja presude je Vijeće sirugnosti UN-a. Provođenje ove spresude je obaveza BiH prema Konvenciji o sprečavanju i kažnjavanju zločina genocida. Cilj presude je višedimenzionalan. On se prije svega ogleda u općoj i specijalnoj prevenciji. Općoj da se genocid više nikada i nigdje ne ponovi, a specijalnoj da oni koji su ga počinili snose takve posljedice iz kojih će shvatiti da genocid nikome ne može donijeti ništa dobro. Cilj presude je svakako i poništavanje posljedica u što je moguće većoj mjeri. Moraju se iznaći načini obeštećenja žrtava kao i mjere za njihov normalan život u budućnosti. Posebno važan aspekt provođenja presude je njen uticaj na ukupno bosanskohercegovačko društvo, kako bismo svi u BiH imali ispravan odnos spram činjenice da je genocid izvršen, te kako se više nikada ne bi ponovio. Zbog toga predlažemo da Predsjedništvo BiH i Vijeće ministara BiH sačine prijedlog mjera za saniranje posljedica genocida u kojem će precizno biti navedeno šta i ko u državi BiH mora uraditi u kojem roku. 18 Predlažemo da se nakon toga organizira tematska sjednica ovog ili oba doma Parlamentarne skupštine BiH na kojoj bi se taj dokument usvojio. Ja ću ovo sad predati, ovaj, do vas. Dakle, u vezi s onim šta se desilo u BiH. Ima jedna kategorija bosanskohercegovačkog društva koji čine između 1/4 i polovine njenog stanovištva. To su ljudi koji su doživjeli teško nasilje, da budu istjerani iz svojih domova, da bude neko njihov ubijen ili da oni budu ubijeni, da budu silovani, da budu strpani u konc logore itd. Nikad se temeljito nismo pozabavili da saniramo taj problem, da tim ljudima pomognemo. Znači, činjeno je nešto, međunarodna zajednica, vlasti BiH ali može se reći da ti ljudi nikada nisu na pravi način pomognuti. Dakle, konačno je vrijeme da se napravi program, da se naprave mjere, zakoni, da se izdvoje značajnija sredstva u budžetu i da se pomogne tim ljudima. U tom smjeru je ova naša inicijativa. Hvala.
Hvala. Vi predajte inicijativu u Sekretarijat. Izvolite dalje sa poslaničkim pitanjima. Gospodin Džaferović. Idemo ovim redom.
Poštovane koleginice i kolege, dame i gospodo, predsjedavajući, moje pitanje je na neki način vezano za pitanje koje je postavio gospodin Živković, član Kolegija. Ali, ono ima nešto malo širu dimenziju i ono glasi: Da li je, a ako nije, kada će Predsjedništvo BiH razmotriti stanje bilatelarnih ugovora zaključenih između BiH i Savezne Republike Jugoslavije odnosno Državne zajednice Srbije i Crne Gore? Ovo pitanje je nužno razmotriti nakon razdruživanja Državne zajednice Srbije i Crne Gore i nastanka dvije zasebne države. Bosna i Hercegovina je zaključila ugovore s Državnom zajednicom Srbijom i Crnom Gorom ili Saveznom Republikom Jugoslavijom sa aspekta interesa države Bosne i Hercegovine. Naši organi koji učestvuju u zaključivanju i ratificiranju ugovora moraju se izjasniti o sudbini tih ugovora. Nije svejedno da li će ugovor ostati na snazi samo sa Srbijom koja je preuzela međunarodna, koliko nam je poznato, preuzela međunarodna prava i obaveze nakon razdruživanja te državne zajednice. O tome se zbog vlastitih interesa moraju očitovati i organi naše države BiH kao druge ugovorne strane. Ovo je, dakle, vrlo važno pitanje. Ja pretpostavljam da tu nema puno spornih pitanja, da BiH, naravno, treba da ostavi na snazi, bar što se nje i njenih interesa tiče, masu tih ugovora, bilateralnih ugovora ali postoje neka pitanja kao što je između ostalog i pitanje koje je danas potaknuo gospodin Živković, gdje BiH ima specijalno izražen interes da taj ugovor može važiti samo ukoliko je on važeći i na cijeloj teritoriji razdružene Državne zajednice Srbije i Crne Gore. Mi imamo interes da taj ugovor ,dakle, važi i na teritoriji međunarodno priznate države Crne Gore, tako da ja tražim da Predsjedništvo BiH, naravno, ovo tražim od Predsjedništva jer ono vodi spoljnu politiku ali u ovome će morati učestvovati svi organi naše države koji inače učestvuju u proceduri zaključivanja i ratificiranja međunarodnih ugovora. Dakle, to je osim Predsjedništva i Vijeće ministara i ovaj parlament. Toliko, hvala vam.
Hvala lijepo. Izvolite gospodine Naniću. Neka se pripremi gospodin Kalabić. 19
Hvala, gospodine predsjedavajući, članovi Vijeća ministara, ja bih htio postaviti pitanje, obzirom na činjenicu da smo imali prije nekoliko dana posjetu zvanične delegacije Republike Slovenije Bosni i Hercegovini. Građani su s pravom postavili određena pitanja i traže od vlasti odgovore na ta pitanja. Ja ću ovde navesti tri koja se tiču građana iz različitih dijelova BiH. Jedan je, najviše je naslonjen na građane iz regije Sarajeva, a druga dva iz Krajine, a tiču se odnosa između BiH i Republike Slovenije. Svakako je za pozdraviti u medijima prezentirano potpisivanje Sporazuma o socijalnom osiguranju između Slovenije i BiH. Međutim, nisam ubijeđen da Vijeće ministara ima osjećaj o iznosima i obimu usluga bez kojih ostaje BiH i njeni građani neprimjenom i nedopušteno dugim procedurama od parafiranja primjene Sporazuma. Pomenuću samo da je Sporazum o izbjegavanju dvostrukog oporezivanja sa Republikom Slovenijom u maju prošle godine parafiran, ratificiran, a da još uvijek nije u primjeni i BiH odnosno njeni građani koji koriste elemente iz tog sporazuma, milion maraka mjesečno su uskraćeni za svoja sredstva, znači za određen iznos iz svojih penzija. Ja postavljam pitanje Vijeću ministara, kada će početi primjena Sporazuma između BiH i Slovenije o izbjegavanju dvostrukog oporezivanja i imovine. Obzirom da je taj sporazum, znači, trebao stupiti na snagu 1.januara, međutim, on se još uvijek ne primjenjuje. Različita su tumačenja i nepotpuni i nekonkretni odgovori od nadležnih institucija u Vijeću ministara i od čak i ambasade naše u Sloveniji. Drugo pitanje postavljam, znači, kada je u planu završetak procedure oko usvajanja Sporazuma o socijalnom osiguranju i njegova primjena? I treće, tražim da mi se dostavi informacija o staroj deviznoj štednji naših državljana u Ljubljanskoj banci, kakav je status štednje i šta će Vijeće ministara poduzeti ili poduzima da se izvrši povrat iste? Zahvaljujem.
Izvolite, ne, ne, ide Kalabić, idemo po redovima.
Hvala. Uvažene kolege, moje pitanje se odnosi za ministra Tarika Sadovića koga nažalost ne vidim ovdje, ali to ništa ne umanjuje značaj pitanja i ja očekujem da će uvaženi ministar u skladu sa Poslovnikom dostaviti pismeni odgovor na ovo pitanje. U poslednje vrijeme, veliki broj medijskih izvještaja se bavi pitanjem jedne vjerske zajednice u BiH, pitanjem vehabija i s obzirom da se tamo iznose određene informacije, reakcije građana, reakcije institucija koje su vrlo kontradiktorne, i uvažavajući našu obavezu da u ovom predevropskom periodu vodimo brigu o bezbjednosti u BiH i ostvarivanju ljudskih prava i sloboda i svemu onome što ide uz to, ja molim ministra Sadovića da nam dostavi informaciju ministarstva sa bezbjedonosnog aspekta te u svjetlu međunarodne pozicije BiH o djelovanju ove vjerske zajednice, pod nazivom Vehabije. 20
Hvala gospodine Kalabiću. Izvolite dalje. Remzija Kadrić, pa Sadik Bahtić, Azra Alajbegović, pa idemo na sljedeći red.
Zahvaljujem. Ja ću u vezi što je postavio gospodin Izetbegović, postaviti takođe pitanje koje glasi: Kada i koje aktivnosti Vijeće ministara, Predsjedništvo BiH i ovaj kolegij Predstavničkog doma, namjeravaju preduzeti povodom presude Međunarodnog suda pravde u Hagu od 26.februara ove godine, kojom je potvrđeno da je u BiH počinjen genocid nad bošnjačkim narodom? Takođe, znači, tražim da mi se pismeno odgovori i ako može samo još jedno kratko pitanje, šta Vijeće ministara i OHR planiraju učiniti da se zaustavi oduzimanje i otimanje privatne imovine u BiH kao što su slučajevi Istočno Goražde, Kopači, Kotorsko, Doboj, Bjeljina, Bratunac i druga mijesta? I na ovo pitanje želim pismeni odgovor.
Hvala gospodinu Kadriću. Gospodin Bahtić.
Zahvaljujem predsjedavajući. Za ministra saobraćaja i komunikacija, znači Ministarstvo saobraćaja i komunikacija. Šta planirate uraditi na prometnom uvezivanju Unsko-Sanskog kantona, Bihaća sa koridorom Vc? U javnosti se puno priča, iznosi, da se osim koridora Vc planira raditi još kvalitetnih veza, puteva do koridora Vc, kao što su brza cesta Tuzla-Orašje, Banja Luka-Bosanska Gradiška-Okučani, a nigdje se ne spominje Bihać i USK. Recite mi šta je s Bihaćem, da li ćemo mi Krajišnici jedini ostati odsječeni od centra BiH i Sarajeva i biti slijepo crijevo državi? Drugo pitanje za Ministarstvo pravde, za ministra pravde. Da li ćete, prema važećem Krivičnom zakonu pokrenuti išta protiv doktora Zlatka Lagumdžije i ostalih vezano za aferu na Ekonomskom fakultetu u Sarajevu, gdje su doktor Zlatko Lagumdžija i ostali nezakonito dobili bespovratne pozajmice, a time oštetili državu za značajna budžetska sredstva? Da li će doktor Zlatko Lagumdžija i ostali vratiti budžetski novac koji su nezakonito dobili, a poslije je doktor Lagumdžija u tom periodu novac potrošio za kupovinu stana na Alipašinom, da li će u ovoj slučaju doći do postupka gdje će se izvršiti oduzimanje nelegalno stečene imovine? Također je poznato da doktor Zlatko Lagumdžija nezakonito dobivena bespovratna sredstva u iznosu od 78 hiljada i 750 KM nije prijavio Poreznoj upravi kao dodatni prihod, a kako je Krivičnim zakonom Federacije BiH, članom 276., jasno precizirano da se krivičnim 21 djelom smatra i podnošenje lažne porezne prijave, kao i drugih lažnih podataka, čije se podnošenje zahtijeva po poreznom zakonodavstvu. I treće, za ministra finansija, da li planirate na početku svog mandata uraditi zakon o plaćama za sve budžetske korisnike i klijente, izabrane zvaničnike, službenike, namještenike na nivou BiH? Zbog nepostojanja zakona o plaćama, evidentne su drastične razlike u visini primanja kod pojedinih budžetskih korisnika tako da nam, npr., direktori nekih državnih agencija imaju po 2-3 puta veću plaću od državnog ministra. Toliko, hvala.
Hvala. Gospođa Azra Alajbegović.
Poštovani gospodine predsjedavajući, dame i gospodo, koristeći pravo, poslaničko pravo za pokretanje inicijative, ja bih pokrenula dvije inicijative. Prva inicijativa se odnosi na kompletnu regulativu visokog obrazovanja. Kao što znate, na sjednici 15.02. će Zastupnički dom vjerovatno razmatrati Zakon o visokom obrazovanju, te u tom kontekstu, pokrećem inicijativu i za druga zakonska rješenja kao što su Zakon o državnim univerzitetima, zatim da se donese i usvoji strategija visokog obrazovanja, nauke, umjetnosti i tehnologije. Zatim, da se pokrene procedura za institucionaliziranje Državne agencije za akreditaciju visokog obrazovanja i da ovaj dom donese odluku o razvoju mreže univerziteta, da ne bih sad objašnjavala razloge vezane za određene probleme i probleme odustva ove zakonske regulative i ovu situaciju koja se dogodila sa oduzimanjem određenih diploma na univerzitetima u BiH. Druga inicijativa, takođe pokrećem prema Vijeću ministara, a to je za planiranje sredstava u Budžetu za 2007.godinu, za izdvajanje za nauku, sa obrazloženjem da je BiH zemlja u kojoj se za nauku izdvaja samo 005% GDP-a, što znači da je to 30 puta manje nego što je bilo 1990. godine, kada se izdvajalo 1,5%. Ako se držimo postulata da je zemlja bez nauke, zemlja bez budućnosti, smatram imperativno u prijedlogu Budžeta izdvojiti sredstva za nauku, bar u smislu izdvajanja sredstava za finansiranje naučno-istraživačkih projekata EU, na koje naši naučno-istraživački naučnici ne mogu da apliciraju zbog nedostatka finansijskih sredstava reda, veličine 10 hiljada do 20 hiljada KM. Naime, EU je raspisala konkurs za naučno-istraživački rad, to je FP7 konkurs koji će u narednom periodu izdvojiti i finansirati naučno-istraživački projekti u vrijednosti od 50 milijardi eura. Međutim, naši naučno-istraživački radnici nisu u stanju da isfinansiraju aplikacije, tako da molim, znači da se izdvoje sredstva ako ništa za aplikacije. U tom kontekstu, mislim da bi bilo neophodno, takođe, oformiti centar za razvoj nauke i donijeti državne mehanizme popularizacije nauke. Hvala.
Hvala. Gospođa Rajilić. Idemo red po red. U ovom redu gdje sjedi gospođa Rajilić, je li se neko prijavio za poslaničko pitanje? Gospodine Jovičiću, ja sam maločas prošao, vi ste izašli. Izvolite gospodine Jovičiću. 22
Gospodo predsjedavajući, pridružujući se poslaničkom pitanju gospodina Izetbegovića i gospodina Kadrića, ne želeći pri tom odmah da naglasim, da Srebrenicu mjerim sa bilo kojim područjem u BiH, jer je nesporno da je tamo utvrđen genocid i mi to nećemo osporavati ali i u mnogim područjima BiH počinjeni su zločini. Dakle, da sad ne bismo širili na cijelu BiH jer bi nam trebalo 5 ili 10 mandata da to sve utvrdimo,
Dajte pitanje gospodine Jovičiću.
Ali evo, pitanje za početak, za nadležne institucije koje se budu bavile da pomognu ljudima iz Srebrenice, oko reparacije, povratka i stvaranja uslova za povratak, da srpska strana predloži barem jedan grad ili jedno mjesto gdje su Srbi stradali, a da isto tako uradi i hrvatska strana. Ne želeći ponavljam, da time pravim bilo kakav paritet ili balans između počinjenih zločina i žrtava, ali radi solidarnosti i radi ukupnog stanja u BiH i međuljudskih i međunacionalnih odnosa i pomirenja, da bi to bio dobar jedan politički, pa rekao bih i naš ovdje doprinos, da se krene u realizaciju, kasnije, drugih rešavanja slučajeva gdje su ljudi nesporno stradali. Hvala.
Je li to pitanje ili inicijativa?
To je inicijativa koju podržavam, gospodina Izetbegovića, gospodina Kadrića i pridružujem svoj prijedlog.
Ja se nadam da ćete to dati u pismenoj formi, ja danas imam
Nisam bio spreman za ovo ali ću dati.
Ja danas imam vrlo otvoren i strpljiv pristup, prvi put su poslanička pitanja ali već previše idemo u širinu i pomalo miješamo poslanička pitanja, replike itd. Ali evo, danas ćemo tako ali
Dobićete vi u pismenoj formi.
Ali vas molim da Poslovnik pogledate jer ćemo na idućoj sjednici se striktno toga držati. Dakle, u sljedećem redu, iza vas, je li neko bio prijavljen za poslaničko pitanje? Hvala. Idemo gospodin Dokić, sljedeći red. 23
Gospodine predsjedavajući, ja podnosim inicijativu prema predsjedavajućem Savjeta ministara, gospodinu Nikoli Špiriću da pokrene pitanje odgovornosti ministra inostranih poslova BiH gospodina Svena Alkalaja, zbog toga što je svojim pokušajem, da stavi van snage Bilateralni ugovor o dvojnom državljanstvu BiH sa Republikom Srbijom, prekršio Zakon o postupku zaključivanja i izvršenja međunarodnih ugovora, Zakon BiH i to član 33. stav 2. u kome piše citiram: „O otkazivanju ili povlačenju iz Međunarodnog ugovora od strane BiH odlučuje Predsjedništvo BiH, po sopstvenoj inicijativi ili na prijedlog Savjeta ministara BiH po prethodno dobijenoj saglasnosti Parlamentarne skupštine BiH“.
Hvala gospodine Dokiću. Izgleda da smo imali tri, četiri ista pitanja, ali nema problema. Izvolite predati. Ovaj, gospodin Dolić.
Gospodo predsjedavajući, kolegice i kolege. Ja imam jedno vrlo kratko pitanje ministru vanjskih poslova u Vijeću ministara BiH. Postoje li zvanični podaci ili pouzdane procjene o broju građana BiH koji žive u svijetu, a uzeli su državljanstvo zemalja sa kojima BiH nema sporazum o dvojnom državljanstvu i nisu se, dakle odrekli ili nisu se ispisali iz državljanstva BiH? Koliki je broj ili procjena broja naših građana sa ovakvim statusom i šta BiH namjerava poduzimati kako ne bismo izgubili ove građane jer ukoliko budu uslovljeni da se odreknu državljanstva BiH, bojim se da će njih 99% to nerado morati učiniti? Ovaj problem je posebno izražen kod građana BiH u Americi, kojih je sa ovakvim statusom navodno više od 200 hiljada i stiče se utisak da, u interesu BiH, u ovom konkretnom slučaju, više i bolje vodi brigu Amerika nego mi sami. Molim, dakle, za pismeni odgovor, jer me za postavljanje ovoga pitanja inicirao Zavičajni krug Krajišnika iz Sent Luisa i želio bih im proslijediti zvanični odgovor na ovo postavljeno pitanje. Hvala lijepo.
Hvala gospodine Doliću. Gospodin Mitrović.
Gospodine predsjedavajući, dame i gospodo. Moje pitanje je upućeno ministru pravde pa i predsjedavajućem Ministarskog savjeta. Poznato je u javnosti da jedan broj ljudi, jedan broj građana se sreće sa problemom da je, postoji sumnja, da je osumnjičen za ratne zločine. A isto tako poznato je u javnosti da posljednjih mjeseci, dana, mjesec dana, se potpisuju sporazumi između Kantona Tuzla i Beograda, pa bih pitao ministra po kojem to ustavu Kanton Tuzla može da potpiše sporazum sa Beogradom za lica koja se ne nalaze ni u Kantonu Tuzla ne nalaze se ni u Srbiji već se nalaze na prostoru druge opštine. Evo, rekao bih, opštine Zvornika, a isto tako po kom zakonu i ustavu, ako postoji osnovana sumnja za lica da su počinila ratni zločin, da odgovaraju na prostoru na kome ne postoji sumnja da su tu počinili. Znači sve se ovo odnosi na dio ljudi koji živi u Zvorniku i ne treba shvatiti da ljudi bježe od problema da su oni osumnjičeni, već jednostavno da se stavi u okvire zakona i ustava, da odgovaraju na tom prostoru gdje postoji sumnja da su počinili zločin, a isto tako da se jednom zna da li je taj prostor, evo konkretno Zvornik, da li je u Republici Srpskoj ili je u Bosni i 24 Hercegovini ili je u Srbiji. Mislim da iza ovih slučajeva, ipak, treba da stoji država Bosna i Hercegovina pa i Republika Srpska, ni u kojem slučaju neke regije u kojima se ne nalaze pojedine opštine. Evo toliko, hvala.
Hvala gospodinu Mitroviću. U ovom redu više nemamo nikoga i na ovaj način smo zaključili tačku dnevnog reda poslanička pitanja. Naravno, službe će proslijediti na odgovarajuće adrese i nastojaćemo što je moguće prije da dobijemo te odgovore. Idemo dalje, prelazimo, dakle na tačku tri današnjeg dnevnog reda, radi se o: Ad. 3. Prijedlog odluke o utvrđivanju prestanka mandata poslanika, u Predstavničkom domu gospodinu Draganu Vrankiću i gospođi Borjani Krišto Otvaram raspravu o tačci tri. Nema rasprave. Predlažem da krenemo na izjašnjavanje. Dakle, prvo se izjašnjavamo o Odluci o utvrđivanju prestanka poslaničkog mandata gospdinu Draganu Vrankiću. Glasajte sad. Konstatiram da smo sa 31 glas za, bez glasova protiv i suzdržanih donijeli Odluku o utvrđivanju prestanka mandata gospodinu, poslaničkog mandata gospodinu Draganu Vrankiću. Prelazimo na izjašnjavanje o Odluci o utvrđivanju prestanka poslaničkog mandata Borjani Krišto. Glasajte sad. Konstatiram da smo sa 22 glasa za i 2 suzdržana usvojili Odluku o prestanku poslaničkog mandata gospođi Borjani Krišto. Prelazimo na tačku četiri današnje sjednice, dakle radi se o: Ad. 4. Potvrđivanje imenovanja: a) zamjenika ministra komunikacija i prometa, b) zamjenika ministra civilnih poslova, c) zamjenika ministra odbrane za politiku i planiranje.
Što se SDA tiče, pošto sam ja tražio.
Molim vas malo pažnje, sjednica je počela, molim Vas, sjedite gospodine Raguž, sjedite na svoja mjesta. Izvolite gospodine Džaferoviću.
Pošto sam ja u ime Kluba SDA tražio pauzu, što se SDA tiče sjednica može da nastavi sa radom.
Obrazloženje je dobro. Hvala lijepo. Dozvolite mi, dozvolite mi, ovaj, da prije izjašnjavanja, dakle, predsjednik Komisije za pripremu izbora Vijeća ministara, odnosno ministara je sasvim opravdano, ovaj po meni, odustao od dodatnih obrazloženja smatrajući da je izvještaj Komisije potpuno jasan. Ali prije izjašnjavanja, radi stenograma dozvolite da pročitam Odluku. Dakle, na osnovu člana 5., 10., 10.f) i 17. Zakona o Savjetu ministara BiH, (“Službeni glasnik BiH”, broj 3003, 4203 i 8106) donosim odluku, Odluku o imenovanju zamjenika ministara Savjeta ministara Bosne i Hercegovine. Za zamjenike ministara Savjeta ministara Bosne i Hercegovine imenuju se - za zamjenika ministra komunikacija i transporta, gospodin Veselin Poljašević, - za zamjenika ministra civilnih poslova, gospodin Senad Šepić, - za zamjenika ministra odbrane za politiku i planiranje, gospodin Igor Srndak, Srnadak izvinjavam se Igoru. Član 2. - Ova odluka stupa na snagu danom potvrđivanja imenovanih od strane Predstavničkog doma Parlamentarne skupštine BiH. U potpisu predsjedavajući Savjeta ministara BiH, gospodin Nikola Špirić. Dakle, sam član 2. govori naše, našu poziciju, naše ovlaštenje. Dakle, pozivam vas da se izjasnimo, ko je za to da se potvrdi ova odluka o imenovanju zamjenika ministara, ovako kako je navedeno. Dakle, glasamo u paketu. Glasajte sad. Dakle 27 glasova za, 16 iz Federacije, 11 iz Republike Srpske. Konstatiram da je Predstavnički dom Parlamentarne skupštine BiH potvrdio Odluku o imenovanju zamjenika ministra gospodina Veselina Poljaševića, Senada Šepića i Igora Srnadka, da ne čitam ministarstva jer sam to ranije ovaj pročitao. Dakle, ja čestitam novoizabranim zamjenicima ministara i naravno sada imamo, imamo sada taj svečani čin. Ja ih pozivam da damo svečanu, odnosno da daju svečanu izjavu predviđenu za ovakve situacije. 26 Jelena ti ljude usmjeri. Dakle, molim vas za mnom,
Izjavljujem
Izjavljujem
da ću savjesno obavljati dužnosti koje su mi povjerene.
da ću savjesno obavljati dužnosti koje su mi povjerene.
Poštivati Ustav Bosne i Hercegovine.
Poštivati Ustav Bosne i Hercegovine.
U potpunosti provoditi Okvirni sporazum za mir u Bosni i Hercegovini
U potpunosti provoditi Okvirni sporazum za mir u Bosni i Hercegovini
Štititi i zauzimati se za ljudska prava i osnovne slobode, te štititi interese i ravnopravnost svih naroda i građana.
Štititi i zauzimati se za ljudska prava i osnovne slobode, te štititi interese i ravnopravnost svih naroda i građana. 27
Hvala, ja još jedanput čestitam. [[aplauz]] Ko želi da čestita, može. ...zamišljeno da nastavimo rad. Prelazimo, molim vas sjedite da nastavimo rad. Prelazimo na petu tačku današnjeg dnevnog reda, dakle radi se o: Ad.5. Zahtjev Vijeća ministara Bosne i Hercegovine za razmatranje Prijedloga zakona o izmjenama i dopunama Zakona o Vijeću ministara BiH po hitnom postupku u skladu sa članom 105. Poslovnika Prijedlog ovog zakona Vijeće ministara je dostavilo još 08. septembra 2006. godine. Materijal ste dobili, dakle, svi materijali i od prethodnog Vijeća ministara su vam poslani. Otvaram raspravu o zahtjevu. Dakle, danas odlučujemo o proceduri. Vijeće ministara traži da radimo, da odredimo proceduru po članu 105. starog Poslovnika. Ukoliko bismo prihvatili proceduru, odlučuje se odmah o zakonu. Ako ne prihvatimo proceduru po članu 105. zakon ide u redovnu proceduru. Evo otvaram raspravu. Izvolite gospodine Kalabiću.
Uvaženi predsjedavajući, dame i gospodo poslanici, Iz kluba SNSD-a smatramo da ne možemo prihvatiti danas ovu proceduru i čisto procedurano pitanje zato što smo smatramo da novoizabranom Vijeću ministara treba dati mogućnosti, ovaj se zakon tiče direktno njih i da, a svi poznajući proceduru i ono što nas sleduje, znači nismo u mogućnosti da danas ....(ne razmije se) i to je naš stav.
Hvala gospodinu Kalabiću. Ima li daljih rasprava? Gospodin Novaković.
Klub SDS-a takođe neće podržati hitnu proceduru. Naime, mi inače nećemo podržavati hitnu proceduru što nismo radili ni u prethodnom sazivu. Dakle, iz tih, ne ulazeći sada u detalje, daćemo priliku, daćemo priliku, znači da se amandmanski djeluje na ovaj zakon. Hvala.
Hvala gospodinu Novakoviću. Gospodin Šefik Džaferović, izvolite.
Poštovane koleginice i kolege, Ja mislim da mi, kao Predstavnički dom Parlamentarne skupštine Bosne i Hercegovine, trebamo omogućiti kontinuitet u funkcioniranju institucija BiH u svakom aspektu pa i u pogledu onoga što je radio raniji saziv Vijeća ministara i u pogledu onoga što je uradio raniji saziv Predsjedništva, pa i raniji saziv Parlamenta BiH, jer ako ne bi bilo tako onda bi bio ozbiljan problem u funkcioniranju institucija BiH. Prijedlog ovoga zakona jeste utvrđen na jednoj od sjednica ranijeg saziva Vijeća ministara i on je sada u parlamentarnoj proceduri ovdje, istina označen kao zakon koji ide po ovoj hitnoj proceduri. Međutim, toliko je vremena prošlo od momenta kada je ovaj zakon utvrđen kao prijedlog na Vijeću ministara i to jednoglasno, da mi zapravo više ne možemo govoriti o nekom hitnom usvajanju zakona iako je procedura označena kao hitna. Ja mislim da BiH ne može više čekati sa rješavanjem pitanja koje je sadržaj ovoga zakona, evo neću govoriti o sadržaju ukoliko ne budem imao priliku danas, jer i ja vas molim da, zapravo pozivam, da imamo svi u vidu ovu činjenicu i da damo podršku i proceduri i samoj suštini ovoga zakona kako bi BiH ovaj zakon, bar u Predstavničkom domu imala usvojen, a evo ja se nadam, za nekih desetak dana, i u Domu naroda Parlamentarne skupštine BiH. Dakle, ponavljam, radi se o vrlo značajnom pitanju od interesa za sve nas u BiH i apelujem još jedanput da podržimo i proceduru i sam sadržaj zakona. Hvala vam lijepa.
Hvala gospodine Džaferoviću. Javlja li se još neko za riječ. Ako se ne javlja zaključujem raspravu. Pripremite se za glasanje. Glasajte sad. Dakle, za 20, 18, samo malo, za 20, 14 protiv, 18:2 kad je riječ o entitetima, dakle, dobro je, dakle 18 u Federaciji, 2 u Republici Srpskoj, dakle zakon, odnosno zahtjev Vijeća ministara za proceduru po članu 105. za ovaj zakon nije dobio entitetsku većinu. Ja, nažalost, moram konstatirati da zakon ide u redovnu proceduru, pardon, pardon, zakon ide na usaglašavanje, zahtjev, naravno, slušam, slušam gospodine Lozančiću. Dakle, ne postoji saglasnost, ne postoji saglasnost u Kolegiju što znači da idemo u drugi krug glasanja. Dakle, glasaju oni koji su protiv zahtjeva Vijeća ministara za skraćenom procedurom. Molim vas, pripremite se za glasanje. Glasajte sad. Iz Republike Srpske imamo 12 poslanika protiv, što znači da zahtjev Vijeća ministara za skraćenom procedurom nije dobio podršku i zakon ide u redovnu proceduru. Zahvaljujem se. Prelazimo na tačku šest, dakle, je li nužno gospodine Kalabiću? Pa imaćemo pauzu za ručak u jedan sat. Ja vas molim da radimo malo racionalnije, napravićemo onda pauzu za jedan sat. Sjednica će trajati duboko, ali dobro, vi imate, naravno, pravo gospodine Kalabiću, ma, ja više ne mislim ništa. Ljudi traže pauze kako ko hoće i kad hoće. Izvolite gospodine Kalabiću. Pauza 15 minuta. Obrazložiti pauzu.
Kalabić. 29
Kalabić, ali eto naši smo.
Gospodine predsjedavajući, Tako smo ubjedljivo tražili ovu pauzu zbog obaveza prema ženskom dijelu Kluba, tako da kažem, i onome što će oni upriličiti, pa smo im izašli u susret na ovaj način. Mi možemo dalje nastaviti rad.
Hvala. Nadam se da prije 8. marta niko neće imati takvu vrstu obaveza. Idemo, idemo ovaj dalje, Dakle sljedeća tačka dnevnog reda, šesta tačka dnevnog reda, radi se o: Ad.6. Zahtjev Vijeća ministara Bosne i Hercegovine za razmatranje Prijedloga zakona o izmjeni Zakona o službi u Oružanim snagama BiH po hitnom postupku, u skladu sa članom 104. Poslovnika. Dakle, ovdje se radi o skraćenom postupku i meni se čini da ne bi trebalo biti nikakvog razloga da ovaj zahtjev ne podržimo. Otvaram raspravu. Nema, zaključujem raspravu. Pripremite se za glasanje, dakle, izjašnjavamo se o proceduri, zahtjevu za proceduru 104. Pripremite se za glasanje. Glasajte sad. Uz 28 glasova za i 1 protiv konstatiram da je zahtjev Vijeća ministara za skraćenu proceduru, kad je riječ o zakonu, o izmjeni Zakona o službi u Oružanim snagama usvojen. Prelazimo na tačku sedam dnevnog reda. Takođe se radi o: Ad.7. Zahtjev Vijeća ministara BiH za razmatranje Prijedloga okvirnog zakona o predškolskom odgoju i obrazovanju po hitnom postupku u skladu sa članom 104. Poslovnika.
Pa, tako su mi rekli. Gospodine predsjedavajući, dame o gospodo poslanici, Ovaj Okvirni zakon o predškolskom vaspitanju i obrazovanju u BiH smo dobili. Ja sam, naravno, nastojala da iščitam ovaj tekst, usaglasim ga sa ljudima koji su radili u radnoj grupi i, ovaj, dobila sam informaciju sledeću. Znači, obzirom da ministarstvo iz 30 Republike Srpske, koje je trebalo da kaže da je saglasno sa ovim materijalom, su mi rekli da upućeni materijal u našu proceduru nije istovjetan sa materijalom koji su oni usaglasili. Stoga tražim od ministarstva, odnosno od Vijeća ministara BiH, a i od nas poslanika, da ovaj materijal vratimo Vijeću ministara na usaglašavanje i njihovo izjašnjavanje o predloženom tekstu. Ako bude potrebno u daljoj raspravi mogu i reći u kojim članovima se tekst razlikuje od usaglašenog. Hvala.
Razumijem, ovaj, vašu argumentaciju. Međutim, ovdje nije riječ o raspravi o sadržaju, dakle, riječ je o raspravi o proceduri. Meni je jako žao što resorni ministar koji je bio ovdje, nažalost, u ovom trenutku je odsutan, ali evo dalje se javlja za riječ gospodin Šefik Džaferović. Dakle, napominjem, radi se o zahtjevu za proceduru što otvara mogućnost kroz proceduru intervencija itd. Izvolite gospodine Džaferoviću.
Ja sam htio da kažem ovo o čemu ste vi govorili, gospodine predsjedavajući. Dakle ovaj zakon je prije izvjesnog vremena bio na ocjeni ustavnosti, odnosno na testu usklađenosti sa Ustavom Bosne i Hercegovine na Ustavno-pravnoj komisiji i njega tek čeka procedura. Tako da pitanja o kojima je govorila uvažena kolegica, naravno, mogu se postaviti na toj komisiji, ne bih da sada stvari vraćamo nazad. Nije ovo komplikovanje ovo bi bilo vraćanje stvari nazad na Vijeće ministara. Mi imamo praksu ovdje u Parlamentu Bosne i Hercegovine da ukoliko neka pitanja postoje, onda to budu pitanja koja će se uz predlagača razmatriti na samoj sjednici nadležne komisije pa da se o tim pitanjima bude raspravljao. Ja vas molim, dakle, pozivam da omogućimo da ovaj parlament krene konačno da se bavi suštinskim pitanjima, da počnemo da radimo ono što je naš posao. Ova dva zakona o predškolskom odgoju i zakon o ovoj agenciji su obaveze koje Bosna i Hercegovina ima na svom evropskom putu gdje ćemo se i u budućnosti susretati vrlo često sa ovakvim situacijama zbog toga što nam je puno posla kojeg trebamo uraditi, a nismo ga uradili, je li. I evo, ja vas pozivam da mi damo saglasnost i da skratimo proceduru koja u osnovi ne znači ništa kada je sadržaj u pitanju osim što skraćuje rokove na pola tako da svi ljudi koji misle drugačije o ovom zakonu o njegovoj suštini ništa izgubiti neće ovom procedurom. Imaće, dakle, mogućnost da kažu na nadležnoj komisiji ono što imaju. Toliko hvala vam.
Hvala. Gospodin Kalabić.
Kratka replika na izlaganje uvaženog kolege Džaferovića, odnosi se na činjenicu da je nesporan pristup i ministarstva i institucija Republike Srpske u ovom reformskom putu i njeno učešće. Ovdje se govori o jednoj činjenici da postoji razlika, znači, da oko usaglašavanja, ako neko učestvuje u usaglašavanju, njegovo mjesto u usaglašavanju se 31 mora poštovati. Znači nema naknadnih ispravki, nema nakon, onda to nije usaglašavanje. Mi ovdje imamo ozbiljnu primjedbu, znači, ozbiljnu primjedbu da institucije koje su učestvovale u usaglašavanju, da ono što se nalazi pred nama nije to, to. Jednostavno samo tražimo, znači, da te institucije vraćamo, i to, da to naprave onako kako je procedurom predviđeno i ništa drugo. Znači ovdje ne govorimo o suštini, ovdje ne govorimo o protivljenju samoj suštini ili, ne znam, znači, ako govorimo o proceduri i govorimo ako jedna institucija treba da i učestvuje u usaglašavanju na način kako je to predviđeno, onda ostaje malo prostora samim poslanicima da nadoknade njeno mjesto u toj proceduri. I molim vas samo da se ubuduće to uvaži i da upravo ne dolazimo u ovu situaciju. Mi imamo pravo da ovdje u skladu sa Poslovnikom sa usaglašenim tekstom radimo ono što mi želimo i ono što je naša nadležnost, ali istovremeno ne možemo izbjeći upozorenje jedne institucije koja je učestvovala u usaglašavanju da jednostavno to nije to što je bio predmet usaglašavanja. Ništa više.
Dakle, ja ponavljam, raspravljamo o proceduri. Naravno, svi imamo argumente. Gospodine Novakoviću izvolite.
Pa vidite, ono što nama prolazi ovdje kao usput i uzgred jeste jedna nevjerovatna činjenica da se jedan tekst u usaglašavanju usvoji, da na njega ministri Republike Srspke i Federacije daju svoj potpis, dakle, sad saglasnost i da nakon toga u proceduru dobijemo drugi tekst. To je prosto nevjerovatno.
Gospodine Novakoviću, Parlament Bosne i Hercegovine o tome odlučuje, stalno nas uvlačite u razgovore, neki ministri nešto ovo, ono. U ovom trenutku, o ovoj stvari odlučuju Parlament, neovisno od ministara, ovoga, onoga.
Ja vas molim, gospodine predsjedavajući
Raspravljamo o proceduri.
zaista pokušavam da radim po Poslovniku i molim vas da me ne prekidate u svakoj rečenici, jer cijenim da ću ono što mislim reći, svejedno ću reći. Dakle,
Izvolite.
S obzirom na tu činjenicu koja je katastrofalna, potrebno je vrijeme, dakle, potrebno je vrijeme da vidimo je li to tačno ili nije. To vrijeme znači ne omogućuje skraćena procedura, nego upravo redovna procedura. Ja vas molim, dakle, nemojte me prekidati i nemate razloga za to. Sigurno vam neću uzeti više vremena, nego što ćete vi uzeti meni.
Hvala, evo i ja se prijavljujem za diskusiju. Dakle, ja sam se cijelo vrijeme trudio da krenem proces prema suštinu stvari, dakle, da raspravljamo o proceduri. Ja, nažalost, naravno, svjestan sam situacije da u ovoj zemlji dok čitav niz prethodnih pitanja saglasnosti itd., se ne postigne, ovaj parlament ne može raditi. Pa se postavlja pitanje šta on uopšte radi, da li on samo aminuje što se neko dogovorio itd., dakle, njegove izvorne funkcije su na neki način u pitanju. Ali sam se javio zbog nečeg drugog. Vi imate određene informacije, vi imate određene informacije. Moje informacije drugo govore. Dakle, daleko bismo otišli sada dokazujući jedni drugima i zato sam ja bio skloniji da raspravljamo o proceduri. Vaše je pravo da ne prihvatite proceduru 104. Pravo je drugih da je podrže i vidjećemo šta će rezultat glasanja kazati. I još jednu stvar da kažem. Vijeće ministara, i svi ministri u Vijeću ministara, naravno izuzimajući ove ljude koji su danas imenovani, su imali vremena da naprave inventuru u svojim ministarstvima. Nemojte mi reći da ministri ne znaju koji su to zakoni u proceduri. Dakle, potreba da Vijeće ministara, odnosno ministri itd. krenu ispočetka po meni je izlišna. Ljudi znaju, siguran sam, šta je u proceduri, u kojoj je fazi i kakav je sadržaj. Dakle, svi imaju mogućnost u pripremi sjednica. Kolegij je otvoren, da svaki ministar, da pošalje pismo, zatraži sastanak, porazgovaramo o zakonu. Evo, bez namjere, zaista, da kompliciram procedure itd., ja se ponovo vraćam na dnevni red i evo, molim da, ako naravno, još neko ima za raspravu, ali da privodimo kraju. Izvolite gospodine Novakoviću.
Gospodine predsjedavajući, ja sam raspravljao o proceduri. Valjda mi nećete uzeti pravo da obrazložim zašto nisam za neku proceduru Gospodine predsjedavajući, ja sam raspravljao o proceduri. Valjda mi nećete uzeti pravo da obrazložim zašto nisam za neku proceduru. Mislim da to nije dobro. Meni se ne žuri danas. Ovdje je, dakle, u skladu sa Poslovnikom ću diskutovati. Ali molim vas, mi možda imamo različitih informacija. Moje inforamcije kažu da je vaš ministar nešto ovdje muljao, gospodin Halilović.
A moje kažu da je vaš ministar nešto muljao.
Prema tome, ako gospodin Halilović, upravo i vi, i ja, znači, govorimo da nam je potrebno vrijeme da utvrdimo ko je. I zato sam ja protiv, znači, procedure po članu 104. 33 nego u jednoj redovnoj proceduri da dođemo do rješenja koje jeste usaglašeno. Evo, ništa drugo.
Hvala, evo gospodin Bešlagić replika.
Poštovane koleginice i kolege, ja bih samo htio da vas zamolim, gospodin Halilović je naš ministar. Ministar u Republici Srpskoj je iz Republike Srspke, ministar u Federaciji je iz Federacije. Ja vam govorim o našem ministru. I dozvolite mi, ukoliko postoji ikakva sumnja u našeg ministra, zamolio bih, ukoliko bi ministar mogao da nam kaže ili da predloži da ovaj zakon sada prolongira za sljedeći puta, jer bih volio da ga usvojimo kao takvog. Mislim, zato vas molim, nemojte, ovdje su naši ministri. I ja ne vidim nikoga drugog osim naših ministara. Eto, ništa više. Hvala.
Naravno. Sasvim ste u pravu. Izvolite gospodine Bahtić.
Isto želim da repliciram. Halilović je ministar svih građana Bosne i Hercegovine, a ne naš, toliko hvala.
Dobro. Hvala. Evo, ima li još neko za raspravu da se prijavi? Ako nema, zaključujem raspravu. Po proceduri, mi ćemo se, naravno, izjasniti o ovom zahtjevu Vijeća ministara da se zakon, da se prijedlog zakona, okvirnog zakona o predškolskom odgoju i obrazovanju po hitnom postupku razmatra u skladu sa članom 104. Molim vas da se pripremite za glasanje. Glasajte sad. Gospodine Džaferoviću glasanje je. Dakle sa 18 glasova za, 16, iz Federacije 2, iz Republike Srpske ovaj zahtjev nije dobio entitetsku podršku. Dakle, slijedi usaglašavanje. Evo pokušaćemo na licu mjesta. Naravno, evo nismo postigli saglasnost. Dakle, idemo dalje, glasamo ko je protiv ovog zahtjeva Vijeća ministara za skraćeni postupak. Glasajte sad. Dakle, dovoljan je broj glasova protiv da bi ovaj zahtjev bio odbijen. Dakle, konstatiram da je zahtjev Vijeća ministara za skraćenu proceduru za ovaj zakon odbijen i on ide u redovnu proceduru. 34 Nadam se da će se u redovnoj proceduri raščistiti ovi navodi i ove sumnje da tako kažem. Idemo dalje. Prelazimo na tačku 8. Takođe imamo Ad.8. Zahtjev Vijeća ministara Bosne i Hercegovine za razmatranje Prijedloga zakona o Agenciji za predškolsko osnovno i srednje obrazovanje, takođe po hitnom postupku u skladu sa članom 104., naravno, starog Poslovnika Ovdje se, također, radi o zahtjevu za skraćenu proceduru isto kao i u prethodnoj tački. Otvaram raspravu. Izvolite gospođo Rajilić.
Predsjedavajući, dame i gospodo poslanici, moja argumentacija je slična kao i u prethodnom zakonu, s tim što, znači, tražimo redovnu proceduru, koja se podrazumijeva, vraćanje ministarstvima na razmatranje. Međutim, ja bih htjela nešto da zamolim, malo ima članova iz Vijeća ministara, ali ipak, da se prenese da se ubuduće ovakve stvari ne događaju. Posebno, znači, prethodni zakon koji je, po mojim informacijama, bio znači izmijenjen u nekoliko stvari koji zakon čini sasvim drugačijim. Međutim, ovaj zakon koji sada razmatramo, to je Predlog zakona o Agenciji za predškolsko, osnovno i srednje obrazovanje je, u suštini, promijenjen. Naravno, opet možemo govoriti o mojim informacijama i drugim informacijama, ali ja sam, znači, dobila informaciju da se stvara organizacija, odnosno agencija kao stručna, kao stručna organizacija. Međutim, čitajući ovaj zakon i gledajući, hajde da kažem, zakone iz susjedstva, ja sam dobila dojam da se radi o upravnoj organizaciji koja treba da provodi nadzor nad provođenjem zakona kojeg smo maločas vratili u redovnu proceduru i da vrši, znači, inspekcijske poslove u vezi, ne samo predškolskog obrazovanja, nego i osnovnog i srednjeg obrazovanja, što, naravno, zakon na nivou Bosne i Hercegovine uopšte ne poznaje. Još nešto, još jednom, znači, molim predstavnike Vijeća ministara da se prenese da je neodgovorno, da ne kažem neku drugu i težu riječ, ako je juče bio sastanak radne grupe u Sarajevu povodom ovog zakona, stvarno je neodgovorno da neko sedam dana prije nama uputi u proceduru, a radna grupa uopšte nije završila svoj posao. Ja stoga molim, znači, da se ministru ovo prenese i da se ovo ubuduće ne dešava. Hvala lijepo.
Ja vjerujem da ministar to sve zna, ali naravno, neće biti viška da sazna šta je ovdje još govoreno. Izvolite dalje. Izvolite dalje. Nema. Zaključujem raspravu i pozivam vas da se izjasnite o zahtjevu Vijeća ministara. Glasatje sad. Dakle za 21, iz Federacije 19, iz Republike Srpske ista stvar. Nedostaje entitetska podrška, nedovoljan broj glasova. Usaglašavanje. Usaglašavanje nije uspjelo. 35 Dakle, glasamo, glasaju oni koji su protiv zahtjeva. Glasajte sad. Protiv je glasalo 13, što je dovoljno, odnosno 11 iz Republike što je dovoljno da ovaj zahtjev ne bude prihvaćen. Konstatiram, dakle, da zahtjev nije prihvaćen i da Zakon ide u redovnu proceduru. Sljedeća tačka 9. je sada Ad.9. Prijedlog zakona o prekršajima, jer smo raniju tačku 9. skinuli sa današnjeg dnevnog reda Dakle radi se o Prijedlogu zakona o prekršajima. Da vas podsjetim da je i ovaj zakon ranije bio u proceduri. Pardon, pardon, pardon. Ja se izvinjavam. Dakle tačka 9. nije skinuta, skinuta je ova tačka vezano za Upravni odbor 12. Dakle. Ad.9. Izvještaj Komisije Kolegija o nastojanju za postizanje sporazuma o odluci o predmetu i obimu i vrsti koncesija u svrhu izgradnje Autoputa na Koridoru Vc Podsjećanja radi procedura je praktično u prošlom sazivu bila provedena i ova odluka nije potvrđena zbog toga što nije imala entitetsku većinu. Nažalost, prethodni kolegij se nije usaglašavao ovoj odluci. Mi smo smatrali, i zbog zahtjeva i Komisije za koncesije i same prirode stvari, da je dobro da ovo što prije završimo. Međutim, ja moram izvijestiti da mi nismo postigli saglasnost, nismo postigli saglasnost o ovoj odluci. Imali smo oprečna mišljenja kada je riječ o nadležnostima, odnosno o sadržaju koncesija i nekim relacijama itd., ali, u najkraćem, nismo uspjeli postići saglasnost. Procedura je jasna, ovaj parlament sada treba da se izjasni, odnosno da se ide u glasanje, na glasanje ko je protiv potvrđivanja ove odluke o koncesiji. Dakle, otvaram raspravu. Nema rasprave, ali evo, traži gospodin Džaferović kratko da se obrati.
Pazite, potpuno je jasno kako će proći ova, kako se zove, ova odluka jel', mislim, imajući u vidu sve što se događalo u ovom prethodnom dijelu sjednice. Ja pitam hoćemo li mi graditi Koridor Vc u Bosni i Hercegovini ili nećemo? Ja, ljudi, ovo ne može ovako više da ide. Moramo, dakle, da, potpisali smo tamo ovaj dokument koji se zove – Uspostava parlamentarne većine i kazali smo, napisali programski, ovaj, kako se zove, ciljeve i zadatke i kazali da je jedno od ključnih stvari kada je u pitanju ekonomija Bosne i Hercegovine i izgradnja Koridora, kako se zove utoputa na Koridoru Vc. Vijeće ministara u prošlom sazivu, na prijedlog Ministarstva za promet i komunikacije. Ministar je, evo bio je ovdje, kako se zove, na sjednici, je taj koji je to predložio ovdje u Parlamentu. Hoćemo li sada ponovo ovu stvar vraćati Vijeću ministara? Ja vas molim da nađemo neki način, predsjedavajući, da ovo ne padne. Ovo ako padne 36
Nemam ja ništa protiv, ali vjerujte da sam ja svu argumentaciju koju vi govorite upotrijebio. Jednostavno nema rasprave.
Evo ja hoću da javno kažem ovdje na sjednici. Ja mislim da je onda bolje. Ako smo već, dakle, u takvoj situaciji da ovu stvar ne rušimo. Vratiti ponovo na Vijeće ministara, ponovo Vijeće ministara Parlamentu. Dajte da nadležna komisija, kako se zove, sjednice oko ovog pitanja, razmotri, da vidimo u čemu je problem. Svi smo kazali da smo opredjeljeni za izgradnju Koridora Vc. Zna se da Komisija za koncesije ne može raditi ukoliko nema ovog dokumenta.
Gospodine Džaferoviću ja ću morati onda otvoriti potpuno raspravu.
Pa neka se otvori, gospodine Belkiću, predsjedavajući, bolje i to, nego da ovo padne. Toliko, hvala vam.
Gospodine Džaferoviću, meni je, također, na isti način žao ako padne, ali ja nemam načina, jednostavno ljudi neće da ovo podrže. Izvolite gospodine Živkoviću. Molim vas, kratko.
Uvaženi predsjedavajući, dame i gospodo, nakon ovoga što je gospodin Džaferović govorio, nije data saglasnost na ovu odluku iz nekoliko vrlo bitnih stvari koje želim ovdje da kažem, iako sam na Kolegijumu tražio da izađemo iz ove situacije na način na koji ste vi predložili. Evo ja sam ga i formulisao u zaključcima. Ja smatram da je ova odluka preuranjena sa stanovišta nedostatka pravne regulative na koju bi se odluka mogla nasloniti. Ja ne ulazim u ustavni osnov ove odluke, ali bih iskazao zabrinutost za nedostatak, recimo, Zakona o putevima, propise koji operativno trebaju da proprate ovu odluku, govorim o nivou i nadležnosti za izvođenje, recimo, procesa eksproprijacije zemljišta, tehnički radovi za koje licencirane osobe trebaju da odrade radove. Znate da su licence u nas u Bosni i Hercegovini na nivou entiteta. S druge strane, odluka je u nekim dijelovima nepotpuna i nedovoljna, nedovoljno jasna što izaziva mogućnost pogrešno, odnosno dvosmislene interpretacije. Mogao bih sada navoditi razloge i potezati srednjoročnu razvojnu strategiju Zakona o koncesijama Bosne i Hercegovine. Međutim, ja sam htio da izađemo iz ove situacije prijedlogom zaključka koji bi ovdje da se stavi prije izjašnjavanja o ovoj odluci, da se Odluka o predmetu i 37 obimu i vrsti koncesija u svrhu izgradnje Autoputa na Koridoru Vc upućuje Savjetu ministara Bosne i Hercegovine radi dodatnih konsultacija sa entitetskim vladama i Vladi Distrikta Brčko i da takva odluka dođe ovome parlamentu na izjašnjavanje. Hvala.
Nažalost, Poslovnik, nam neće, dozvolite, ovakav način i mi ćemo se morati izjasniti, a naravno nije problem da se ovaj zaključak u okviru rasprave itd., odnosno, ako ga vi oficijelno predložite, da se nakon izjašnjavanja ove odluke izjasnimo o ovom zapisniku, o ovom zaključku kao nekoj vrsti izlaza iz situacije. Ja, lično smatram, da treba izaći na svjetlost dana i odrediti se prema svakom dokumentu kojeg mi imamo, ne pokušavajući, pa jeste, gospodine Novakoviću, ali evo stvar je takve naravi i toliko je važna, evo ja i vama dajem riječ, i vi ste se javljali. Izvolite. Izvolite gospodine Novakoviću. Niste. Izvolite gospodine Raguž, samo kratko, molim vas. Nemojte, pa nije predviđena rasprava. Ja sam stvarno pogriješio dajući mogućnost gospodinu Džaferoviću koji se već bio digao. Dakle, treba da se glasa. Izvolite gospodine Raguž.
Vrlo kratko, gospodine predsjedavajući. Hvala za riječ. Ne mislim nikakvu raspravu dodatnu otvarati, ali vidimo i od onih koji nisu dali suglasnost u Kolegiju, vidimo spremnost da ovo pitanje dođe na Parlament. Zašto to, onda, ne pretvoriti u zaključak, jer ovo je jedno od najvažnijih pitanja za ovu zemlju. I ako ima dvojbi oko ove odluke znači ne dovodi se u pitanje potreba da se ovo pitanje regulira odlukom o predmetu i vrsti koncesije u svrhu izgradnje Autoputa da zadužimo Vijeće ministara da u roku mjesec dana sve ove elemente dostavi pred ovaj parlament. Bar da to imamo kao pokriće ako neko nam. Hvala.
Hvala. Gospodin Bešlagić, samo kratko, molim vas. Nema rasprave.
Pošto sam ja bio član Komisije sa saobraćaj i komunikacije u prošlom sazivu, evo juče smo imali komisiju i predsjednik komsije, gospodin Dokić, mi je upravo, nama je objašnjavao da bi ovo trebalo da se prihvati. Prema tome, ja govorim da je tu izraženo od strane članova komisije upravo sumnja u, hajde da kažemo, mogućnost primjene ovog zakona, iako je gospodin Dokić rekao da se ovdje radi o načelnom. Znači nije rečeno ni jedan entitet, ni ovo, nego je rečeno ili čitava dionica, ili parcijalni donica što znači omogućava svake druge moguće kombinacije. Mislim da bi bilo šteta ukoliko bi danas ovaj zakon faktički propao. Zato sam na tragu, svi ovi koji su predlagali, ako je ikako moguće jer mi je i logično da bi novo ministarstvo, novi ministar za saobraćaj i komunikacije i Vlada i Ministarsko vijeće faktički trebali da daju ovo i da to mora proći. Ja mislim da je, jedan je prošli razlog, prošla skupština je zahtjevala Zakon o putevima. Opredjeljenje svih nas je bilo da se to mora uraditi, u kome je rečeno da je Koridor C5 državni projekat i mislim da, ukoliko 38 Ministarsko vijeće može naći soluciju ovo rješenje, a mislim da bi moralo naći, mislim da bi dobro bilo da
Možda bismo mogli ovako, ja se izvinjavam ovim ljudima koji su se javili jer je očigledno da postoji raspoloženje da ova stvar ne propadne. Ja ne mogu ustvrditi da postoji raspoloženje da se ovakva odluka usvoji, jer je očigledno nema, ali postoji raspoloženje da stvar ne propadne. Zato predlažem, možda da se izjasnimo umjesto o odluci o ovom zaključku, a definitivno izjašnjavanje o odluci, pa evo predložio je gospodin Živković maločas zaključak. Pa nemam ništa protiv, gospodine Lagumdžija, naravno. Gospodin Bahtić se prije javio.
Ja bih se samo nadovezao, isto tako juče na Komisiji za saobraćaj i komunikacije je bila, većina članova komisije je bila da to ide, znamo da treba zakon uputiti, međutim, defakto vrijeme, nema ni pola godine, otići će nam i ova sezona. Svi znamo da je ovo, čuli smo, najvažniji projekat za Bosnu i Hercegovinu kada je predizborna kampanja, svi puna uha hvale Autoput, Autoput, svi to govorimo, Vc, zapošljavanje povlači, a kada dođe do konkretnog djela, onda ne vidim razloga jer ovdje je definisano, znači, da se sve može riješiti, znači, obim koncesije, cijela dužina autoceste ili dionica. Znači nikakav problem. Sve se može riješiti uz ovo. Toliko hvala.
Hvala. Izvolite gospodine Džaferoviću, samo kratko, pa gospodin Lagumdžija.
Pa vrlo kratko. Ja predlažem, da se ova odluka, prijedlog ove odluke vrati nazad u našu nadležnu komisiju za promet i komunikacije. Neka komisija sjedne, tamo u toj komisiji postoji mogućnost da se iznesu svi mogući pogledi i interesi. Tamo je raniji ministar predsjednik komisije. Doći će novi ministar na tu komisiju. I da nam ta komisija, da nam naša komisija dostavi ovaj, kako se zove, izvještaj u narednih 15 dana. Vrlo je važno da imamo i vremensko ograničenje. Predlažem dakle da se ovo vrati nadležnoj komisiji i da rok za novi izvještaj bude 15 dana. Toliko. Hvala vam. Tako najmanje gubimo vremena.
Hvala gospodin Lagumdžija.
Ja sam protiv zaključka koji je iznio gospodin Živković zato što on uvodi jedan potpuno novi element, a to je ovo vraćanje na početak priče od prije 4 godine o entitetskim vladama i slično. Ne trebamo mi obavezivati nikakve entitetske i to je zaključak koji, dakle, ja sam protiv takvog zaključka. I ja se pridružujem svima onima 39 koji žele da ovo ne propadne danas. Ne želimo da vam ovdje prisjedamo na muku jer ovo propada i meni, kao i tebi Berize.
Hvala lijepo.
Dakle, jedino sad, mi moramo o ovome se izjasniti kad-tad po našem poslovniku. Predlažem samo, pošto nije, pridružujem se zaključku gospodina Džaferovića, samo zaključak da se vrati, da se, pošto nemamo ovdje ministra da iskoristimo tu činjenicu, ministar nije tu, da se ministar o ovome očituje zajedno sa Vijećem ministara, imajući u vidu da je ovo staro već 9 mjeseci. Dakle samo da ovo odgodimo, ali poštujući svoj poslovnik i poštujući neke principe kao komisija i ponavljam Vijeće ministara i nadležni ministar. Prije nego se izjasnimo.
Hvala lijepo. Evo ima gospodin Živković netačan navod.
Želim podsjetiti uvaženog poslanika gospodina Lagumdžiju da sam samo poštovao Zakon o koncesijama Bosne i Hercegovine koji je, u svom članu 4., mjerodavnost za dodjelu koncesije, ostavlja tu mogućnost da Vijeće ministara Bosne i Hercegovine donosi odluke o vrsti i predmetu koncesije kao i obimu koncesije koja se dodjeljuje, potvrđuje Parlamentarna skupština, u 2. stavu kaže – u slučaju zajedničke mjerodavnosti Bosne i Hercegovine, Federacije Bosne i Hercegovine, Republike Srpske, Brčko Distrikta i Bosne i Hercegovine za dodjelu koncesije, mjerodavna tijela usaglasiće uvjete i oblik dodjele koncesije. Znači samo želim da se Zakon o dodjeli koncesije u Bosni i Hercegovini doslovno ispoštuje. Ništa drugo. Hvala.
Hvala gospodinu Živkoviću. Je li replika ili šta je? Replika.
Ovo što je gospodin Živković pročitao uopšte se ne kosi sa ovom, sa ovim zakonom, sa ovom odlukom. Prema tome, mislim da ovdje, pošto imamo svi volju, i Živković, i ja i svi ovdje koji smo diskutovali, da ovo prođe
Dajte da se na tome koncentrišemo.
dakle rješenja da se to faktički uradi. Eto ništa.
Dajte, imamo dva prijedloga, jedan je prijedlog da se ova, da se ne izjašnjavamo danas o ovoj odluci, a da se ona vrati Vijeću ministara, ne, ne, jedan je zakon, dakle, prijedlog gospodina Živkovića je da se vrati Vijeću ministara radi dodatnih konsultacija sa entitetskim vladama i Vladom Distrikta Brčko. To je zaključak, prijedlog jedan. I drugi je zaključak da se ona vrati nadležnoj komisiji koja će u roku od 15 dana podnijeti izvještaj ovom parlamentu i tada bismo se izjasnili o njoj. Dakle, imamo dva zaključka. Ja molim. [[zajednička diskusija]] Samo malo, gospodine Novakoviću izvolite.
Vidite, ja imam treći prijedlog.
Da čujemo i gospodina Novakovića. Samo malo gospođo Rajilić.
Naime, ja tražim
Malo pažnje.
Ja tražim da se poštuje Poslovnik. Dakle, vi ste danas nepotrebno otvorili raspravu o ovoj tačci dnevnog reda.
Ali je korisno, ipak, da svi kažu šta imaju.
Hajte da kažemo potrebno, ali suprotno Poslovniku. Ako je draže, znači potrebno ste otvorili raspravu, suprotno Poslovniku.
Pa nije, nije baš suprotno Poslovniku.
Dakle, ja pitam ko brani Savjetu ministara da nakon izjašnjavanja o ovoj odluci stavi na dnevni red ovo pitanje? Ali, ako smatramo da ćemo pojačati to što oni mogu i sami uraditi i sa zaključkom gospodina Živkovića, ja sam zato da glasamo o ovome, a onda da stavimo na dnevni red zaključak gospodina Živkovića. Time ćemo ispoštovati Poslovnik, a otvoriti prostor Savjetu ministara da to pitanje riješi na drugi način. Mi moramo poštovati Poslovnik gospodine predsjedavajući. 41
Hvala gospodine Novakoviću. Izvolite dalje. Gospodin Dolić.
Gospodine predsjedavajući, vi ste malo sa jednom dozom ignorisanja prešli preko moje opaske da bi bilo normalno i racionalno da novo Vijeće ministara privremeno povuče sve odluke i sva zakonska rješenja iz procedure.
Pa ne može povući poslovnički.
da izvrši reviziju itd., i da ih nazad vrati kao ovlašteni predlagač.
Pa ne može povući poslovnički, gospodine Doliću.
Onda ne bi bilo potrebno ni ovo usaglašavanje koje vi obavljate.
Čujete li vi mene, ne može povući. Ovo je u proceduri od prošle godine.
Zašto ne može?
Ne može, naravno da ne može.
Ja smatram da Poslovnik to dozvoljava.
Ma, ne dozvoljava.
Onda ćemo se ovako usaglašavati.
Pa usaglašavaćemo se. Parlament je. Ima li dalje? Gospođo Rajilić, vi ponovo, replika, šta je?
Nije replika, nego samo onako malo uputimo kuda bi mi smatrali da treba. Obzirom da sam ja član Komisije za saobraćaj i bila sam juče na ovoj komisiji, imali smo 42 ozbiljne primjedbe znači na član 2. stav 2. – smatram da se na Komisiji neće moći ovako usaglasiti. Znači ta bi komisija morala imati prošireni saziv, ljudi, stručnjaka iz oblasti i koncesija i saobraćaja i veza itd. Znači morali bismo praviti nekakav okrugli sto da bismo mi to uradili. S obzirom da je odluka predsjedavajućeg, odnosno Vijeća ministara, smatram da ovo treba njima uputiti na usaglašavanje. Hvala.
Hvala lijepo. Mislim da je dobro da smo svi čuli sve, dakle, sada su još dodatno jasnije neke stvari vezane za Komisiju itd. Dakle očigledno su bili oni u pravu koji su upozoravali da idemo na proceduru. Dakle ja ću prvo uraditi proceduru. Pozivam vas da glasaju oni koji su protiv ove odluke o koncesijama. Glasajte sad. Dakle, protiv je 13, 11 iz RS, 2 iz Federacije što govori da ova odluka nije prošla. Sve dalje je na Vijeću ministara, sve dalje je na našim inicijativama, komisijama itd. Ja vam se zahvaljujem. Idemo dalje. Tačka 10. Ad. 10. Prijedlog zakona o prekršajima, prvo čitanje Da vas podsjetim, da je također zakon od ranije u proceduri. Ustavno-pravna komisija je utvrdila ustavni osnov. Kao nadležna komisija dala je pozitivan izvještaj, prihvatila je jedan amandman koji je postao sastavni dio zakona, i u krajnjem, Ustavno- pravna komisija je jednoglasno prihvatila ovaj tekst i konstatirala je da je zakon moguće donijeti. Dakle, danas imamo prvo glasanje, odnosno prvo čitanje, Otvaram raspravu. Ima li prijavljenih za raspravu? Nema. Zaključujem raspravu. Pozivam se, pozivam vas da se izjasnite o ovom zakonu u prvom čitanju. Glasajte sad. Dakle ja mogu odmah konstatirati da je zakon dobio jednoglasnu podršku, i po mom mišljenju su se stekli uslovi da se mi izjasnimo i o drugom čitanju, ali bismo prethodno trebali o tome da odlučimo. Izvolite gospodine Kalabiću.
Gospodine predsjedavajući, mi se protivimo tom prijedlogu što smatramo da, ipak, treba dati vremena, uvažavajući ono danas što je rečeno da se djeluje u smislu poboljšanja i onoga što omogućuje procedura. Mislim da nema potrebe danas da idemo u
Izvolite dalje. Gospodin Džaferović 43
Sad mogu ustati.
Naravno.
Rekli ste prošli put da sam ustao, a niste mi dali riječ. Tako, ja sam disciplinovan čovjek. Hvala vam lijepo, predsjedavajući.
Naravno, naravno. Molim lijepo. Izvolite.
Samo da pojasnimo, dakle, sada govorim kao predsjednik Ustavno-pravne komisije, predsjedavajući, izvinjavam se, Ustavno-pravne komisije, Ustavno-pravna komisija je 24.8. prošle godine dala svoj izvještaj vezan za ustavni osnov i naravno potvrdila postojanje ustavnog osnova, a 13.9. prošle godine podnijela je izvještaj kao nadležna komisija o Prijedlogu zakona o prekršajima. Ja mogu uvažiti potrebu kolega iz Kluba SNSD-a da, evo, danas nisu spremni da se očituju o zakonu u drugom čitanju, ali želim da kažem da ne postoje više poslovničke mogućnosti za bilo kakve intervencije na ovaj tekst jer je komisija završila svoj posao, nadležna komisija je završila svoj posao. Amandmani nisu podneseni 48 sati prije ove sjednice. Nemamo, dakle, novih amandmana na amandmane, niti amandmane koji obuhvataju nove. Da vas dalje ne zamaram, ne postoje, dakle, proceduralne mogućnosti za unošenje novih amandmana. Integralni tekst ovoga zakona koji je reformski zakon, tiče se reforme pravosuđe, evropskih obaveza Bosne i Hercegovine, je ovo što smo dobili od Vijeća ministara, izmijenjeno sa ovim što je usvojeno kao amandman na prijedlog gospodina Gligorića, kolege iz prošlog saziva, na član 44. Zakona. I to je zakon o kojem se glasa, i glasali mi danas ili glasali za, ne znam ni ja, za 15 dana, kada će biti ponovo sjednica, ništa se u ovom zakonu ne može poboljšati niti promjeniti u odnosu na ovaj tekst. Toliko hvala.
Hvala. Javlja li se još neko za diskusiju. Ja se nadam da je ova diskusija gospodina Džaferovića bila vrlo korisna, vrlo korisna i ja vas molim da malo razmislite o njoj. Mi, naravno, možemo danas, da tako kažem zaustaviti proces, drugo čitanje organizirati za 10-15 dana, ali sadržaj zakona se neće mijenjati. I ja vas molim da to imate na umu. Evo za riječ se javlja gospodin Živković.
Uvaženi predsjedavajući, dame i gospodo, želim da kažem generalni stav u vezi odnosa SNSD-a prema zakonima na kojima, koji su na ovakav način došli ovdje u Parlament BiH. Očigledno da novi poslanici ne znaju da praktično, trenutno, imamo u 44 proceduri 2 poslovnika koja se ovdje... Znači imamo repove od prošlih saziva i sada ih se rješavamo. Ova sjednica to radi i koliko vidim imamo velikih problema u tome da objasnimo na koji način radi stari poslovnik, na koji način će se raditi, vrlo brzo, ja vjerujem već od naredne sjednice, po novom poslovniku. Činjenica je, isto tako, da u starom poslovniku postoji odredba da, ako postoje novi aspekti u vezi sa zakonom koji se razmatra, da komisija ima pravo, ili ovaj parlament, da nove amandmane, ili usvoji, ili glasa o njima. Dajte mogućnost Ustavno- pravnoj komisiji, novoj Ustavno-pravnoj komisiji, Ustavno-pravnoj komisiji ovoga doma, svim poslanicima da ovaj zakon pročitaju, da razmisle o tome da li postoje novi aspekti u vezi sa time i da te amandmane, 48 sati pred početak iduće sjednice, daju ovom Parlamentu. Nemojte da kažemo da toga neće biti. Ja vjerujem da neće biti, ali evo, dajte, mislim da je fer ispred Kolegija, ispred starih poslanika, da se novima poslanicima omogući ta, ta naša mogućnost koju smo imali u prethodnom sazivu. Hvala.
Hvala gospodine Živkoviću. Ima li dalje rasprave. Svi moramo biti praktični na neki način, ovaj SNSD, odnosno Klub poslanika SNSD-a ima na čemu da ovo govori, jer jednostavno ima instrumente, ovaj, da zaustavlja kroz entitetsko glasanje svaku vrstu procedure. Ma, nije netačan naziv, naravno da možeš. To je tačno.
Ja bih zamolio sve prisutne naše kolege poslanike da ne komentarišu bilo kakve odnose ovdje. Ako to žele da urade neka izađu na govornicu, neka se kaže. Ja mislim da danas nije bilo opstrukcije od strane SNSD-a, rekao sam, objasnio sam da su to procedure koje su bile od bivšeg saziva Vijeća ministara, da te procedure, objasnili smo i zašto nismo bili protiv, mi smo dio ove skupštinske većine. Svi zakonski akti koji budu od ovog Vijeća ministara prolazili imaće našu podršku u ovome Parlamentu. Mi smo ovdje, pogotovo sad o ovome zakonu, molili da se uvažavaju i svi ostali poslanici koji su ovdje u novome sazivu. Očigledno da to želi da se pogrešno protumači i da se SNSD optužio kao opstrukcija u ovome Parlamentu. Mislim da to nije fer i korektno i mislim da, u narednom periodu, ćemo mi pokazati da stvarno želimo ovdje da radimo kako treba. Hvala.
Ja se iskreno nadam, naravno ovaj i iskreno očekujem da će to tako biti ali na žalost ovo su procedure po starom Poslovniku, dakle ovo su procedure koje moramo dovršiti i mislim da je korektno ljudima objašnjeno, da nema amandmanske faze, da je to tekst koji je tu. Naravno svako ima pravo da se o njemu odredi. Evo ovaj, prije gospodine Kalabiću, Džaferović se javio pa gospodin Kalabić.
Meni je drago da je gospodin Živković kazao ovo što je kazao za govornicom. Ja zaista očekujem da naredne sjednice Predstavničkog doma, kada je u pitanju usvajanje ovih zakona, procedura jel’, ne budu sjednice koje će ličiti na ovu današnju sjednicu. Ja moram reći da ja nisam zadovoljan, naravno, imam pravo na to, ali ovdje se radi jednostavno o stvari koju nije moguće promijeniti, dakle nije moguće, dakle ništa, ja prvo 45 mislim da ne treba ništa da se mijenja, to su ljudi i u ranijem sazivu ocijenili da ne treba. Jednoglasno je usvojen ovaj amandman. Nikakvih drugih amandmana nije bilo. Ja ne vidim razloga zašto ne bismo počeli konačno da usvajamo zakone u ovoj državi, to je u ovom sazivu Parlamenta. To je jedini razlog zbog kojeg sam ja ustao. Džaba, ljudi gubimo, džaba, ljudi gubimo 15 dana. Ovako ako nastavimo, po mom mišljenju, neće biti dobro. Ja se nadam da će budući rad biti drugačiji. Toliko, hvala vam.
Hvala lijepo. Gospodin Kalabić.
Pa, mislim da zaista niste imali potrebe da otvarate posebnu raspravu po ovom pitanju jer mislim da smo se sasvim dobro razumjeli. Poslanici SNSD-a su jednostavno tražili da ispoštuju kontinuitet, znači Vijeća ministara, novog Vijeća ministara, novih institucija i da jednostavno ništa ne zaustavimo u tom dijelu, a istovremeno da se da prilika da svi ljudi ravnopravno u toj proceduri učestvuju. I samo to, to je bila moja poruka, gdje smo tražili, jer smo imali danas i nekih neželjenih situacija da se u tom prelaznom periodu pokušalo nešto i uraditi što nije primjereno ovom Parlamentu. I da bismo tako nešto izbjegli, da bi svi poslanici odgovorno donosili odluke, znači da, da, da mogu, ja ne vidim razloga da se sada oko nečega, pogotovo što nije bilo suštinskih primjedbi, znači gdje nesporno postoji volja da, da se ovakvo nešto usvoji, ali jednostavno tražilo se razumijevanje, upravo za ovako nastalu situaciju kad, koju imamo i koja je svima vama jasna i mi smo to jasno ovdje i pokazali. Apsolutno odbijamo bilo kakvu primjedbu oko opstrukcije donošenja ovog zakona i bilo kog drugog reformskog zakona, ali istovremeno želimo da se ispoštuje naša pozicija u ovom Parlamentu kao poslanika, da jednostavno bude omogućen pristup svemu onome što je imao stari saziv Parlamenta, što su imale komisije u prethodnom sazivu i ništa drugo. Ništa ovdje nije sporno.
Gospodine Kalabiću, ovaj, evo ja neću, ovaj, široko, ali jednostavno svi ovi zakoni koji su započeti u prethodnom sazivu itd., postoji obaveza da donosimo procedure i to po starom Poslovniku. Dakle, evo mi možemo, naravno, sve u želji da zakon ne propadne i ne izgubimo mjesec dana itd., sekretar Doma mi govori, naravno, pod pretpostavkom da imamo na umu, da ne možemo mijenjati njegov sadržaj, ali možemo evo dobiti 15 dana vremena da se izraspravlja, da se informišemo itd. Ja ne bježim od toga ako će to pomoći i ja zaista onda vas držim, na neki način, za riječ da ćemo za 15 dana na toj sjednici izjasniti se o ovom zakonu, al’ uz činjenicu da ga ne možemo mijenjati. Dakle, postoji, molim, dobro, ali vas držim za riječ da ćemo podržati taj zakon u drugom čitanju. Dakle, mi možemo koristiti član 95., stav 3., da Dom može zatražiti od komisije da sačini novi izvještaj, baziran na novim smjernicama u roku od 15 dana, ovo o čemu ste vi govorili. Izvolite gospodine Genjac. 46
Ma, da ne uđemo u novu komplikaciju. Ja zaista ovdje ne vidim potrebe za nekom dodatnom nervozom. Mogućnost da se nakon prvog čitanja odmah pređe na drugo čitanje je data kao benevolentna mogućnost i ona nije obaveza. Dakle, može se Dom izjasniti da se odmah ide na drugo čitanje kao mogućnost. Ako se Dom ne izjasni da se ide na drugo čitanje odmah, ništa se nije desilo. Dešava se samo to da Kolegij mora taj zakon na narednu sjednicu staviti za izjašnjavanje u drugom čitanju jer su iscrpljene sve potrebne procedure.
Gospodine Genjac, ja sam pomislio, pošto smo svi glasali za njega, jel’ me razumijete? Ja sam pomislio da nema problema, ovaj, ali evo.
U cilju, u cilju izgradnje nekog povjerenja.
OK, dakle, Dom nije raspoložen, Dom nije raspoložen, očigledno, neće imati većinu za drugo čitanje, drugo čitanje će Kolegij.
Dozvolite samo, dakle, u cilju izgradnje nekog povjerenja ovdje među poslanicima i potrebnog vremena da se razumiju procedure i da se vidi gdje smo, šta smo. Ja ne vidim nikakve tragedije, zaista, u tome da na idućoj sjednici se ovaj zakon razmatra u drugom čitanju ako se ne prihvati da se danas drugo čitanje razmatra. Postoji teoretska mogućnost da se zakon izmijeni, zaista postoji. Dakle, Kolegij može u izuzetnim okolnostima prihvatiti amandmane, to je teoretska mogućnost. Ništa se dakle, ništa mi nećemo izgubiti. Na narednoj sjednici ovaj zakon mora biti u drugom čitanju jer su svi rokovi, od komisijske faze istekli, on mora biti, mora ga Kolegij staviti, tako dakle, da ne vidim potrebe za nekom dodatnom nervozom, nego za ovo narednih 15 dana da, da, da ovih 15 dana potrošimo za izgradnju povjerenja.
Hvala gospodine Genjac. Ima li dalje. Ako nema dalje, ja se zaista zahvaljujem. Ova diskusija je bila u pravcu, da tako kažem, smirivanja. Ali evo raspravili smo, malo smo razmijenili mišljenja. Dakle, izjašnjavanje o drugom čitanju možemo obaviti, i bez obzira na njegov ishod, zakon će živjeti i vratiti se ponovno na ovaj Parlament. Dakle, ja vas pozivam da se izjasnimo o tome da li smo spremni danas da idemo na glasanje u drugom, OK, slažem se, slažem se. Zaključujem raspravu. I ja sam dobronamjeran vjerujte. Zaključujem raspravu. Dakle, idemo na sljedeću tačku dnevnog reda, imamo: Imenovanje jednog člana Centralne izborne komisije BiH iz reda hrvatskog naroda i jednog člana iz reda ostalih. 47 Listu kandidata utvrdila je ad hoc komisija. U sastavu kojeg, vidite iz prijedloga odluke koju je ova komisija donijela, čiji je predsjednik Vinko Ova komisija je 17. oktobra dostavila listu kandidata za članove Centralne izborne komisije iz reda hrvatskog naroda i reda ostalih. Listu ste dobili. Dakle, evo da i ja kažem, iz reda hrvatskog naroda predloženi su Lidija Korać, Marin Vukoja, Boso Bošnjak i Mile Kudić. Iz reda ostalih naroda, Lidija Vidić, Vehid Šehić i Srđan Vukadinović. Dakle, evo to je prijedlog Ad hoc komisije za izbor i imenovanja kada je riječ o popuni Centralne izborne komisije za ova dva člana. Otvaram raspravu. Ima li prijava za raspravu? Ako nema, zaključujem raspravu i pozivam vas da se izjasnimo. Dakle, obzirom da je komisija napravila neku vrstu redoslijeda za pretpostaviti je da je to jedna vrsta rang liste, pretpostavljam da je jedna vrsta rang liste iako nema, ja sam gospodine Bešlagiću nudio raspravu. Molim vas, dozvolite mi sad da idem sa procedurom. Govorim o glasanju. Govorim o glasanju gospodine. Pa glasaćemo po redoslijedu. Dakle, idemo prvo glasanje iz reda hrvatskog naroda. Imamo kandidata pod rednim brojem 1., radi se o gospođi 1. Lidiji Korać. Pozivam vas da se izjasnite. Ko je za to da se iz reda hrvatskog naroda za člana Centralne izborne komisije izabere Lidija Korać. Da, da. OK. Evo ponavljam. Molim. Dobro. Dakle, pozivam vas da se izjasnite o kandidatu iz reda hrvatskog naroda, Lidiji Korać. 13 za, 12 protiv, 13 za, 11 protiv, iz RS-a samo je jedan poslanik za. Dakle, nema entitetsku većinu i ovaj prijedlog nije prošao. Dakle, izvještavam vas da nemamo saglasnost za izbor Lidije Korać za člana Centralne izborne komisije iz reda hrvatskog naroda. Dakle, sada glasaju oni koji su protiv. Izvolite gospodine Bešlagiću.
Pošto ovdje nema isključivog zahtjeva ove komisije, da je ovo prvi, drugi, treći, pa se glasa za prvog. Ja sam smatrao i smatram da u ovim stvarima se glasa za svakog pojedinca. I kada se dobije, onda se kaže ovaj je prošao. Ovdje mi nemamo mi šta, ljudi, birati. A šta ćemo ako niko ne dobije glasove od hrvatskog naroda. Znači, ide ponovo reizbor. A ovo je ono što je ovdje. Prema tome, ja mislim da tu, ako možete nam pojasniti, znači sada glasamo za drugog, pa onda glasamo za trećeg i glasamo za četvrtog i ko je dobio najviše glasova, bez razlike na ovo, on je prošao.
Gospodine Bešlagiću, ja razumijem o čemu
Evo ja vas molim
Ja razumijem o čemu vi govorite ali ja sam otvorio, odnosno bila je otvorena mogućnost za raspravu i mogli smo o tome raspravljati. Dakle, niko se nije
Ovo je glasovanje
I mi smo krenuli glasati po ovom redoslijedu. Ja ne vidim na koji način drugačije da glasamo.
Ja ne vidim razlog da se glasa ko je protiv. Nema razloga. Gospodine Belkiću, molim vas nema razloga
Razumijem o čemu govorite. Samo malo da se konsultujem.
Glasanje se vrši kao i u svakim drugim situacijama. Nema entitetske većine.
Vidite gospodine Bešlagiću. Evo sekretar Doma me upozorava da moram provesti proceduru glasanja kao o svim drugim stvarima, kao što se glasa ovdje. Molim vas, dakle pozivam vas, pozivam one koji su protiv da se izjasne. Ko je protiv izbora. Praktično drugi krug glasanja. Moramo provesti kao za sve stvari.
Hoćete ponoviti glasovanje.
Dakle, ovako, ukupno je 17, molim, Martine. Nisam čuo. OK. Dakle, kandidat gospođa Lidija Korać nije dobila potrebnu podršku ovog parlamenta. Idemo na kandidata pod rednim brojem 2. Marin Vukoja. Pozivam Predstavnički dom da se izjasni o kandidatu Marinu Vukoji. Glasajte sad. Dakle, gospodin Marin Vukoja nema praktično nikakvu većinu. Nije, dakle, takođe prošao ni gospodin Marin Vukoja. Glasamo za kandidata pod rednim brojem 3. Boso Bošnjak. Glasajte sad. Gospodin Boso Bošnjak također nije dobio podršku. Nije ništa. Idemo na kandidata pod rednim brojem 4. radi se o gospodinu Miletu Kudiću. Glasajte sad. Dakle, 27 za, 15 iz Federacije, 12 iz Republike Srpske. 49 Konstatiram da je gospodin Mile Kudić dobio potrebnu podršku Predstavničkog doma Parlamenta BiH, da je izabran za člana Središnje, odnosno za člana Centralne izborne komisije iz reda hrvatskog naroda. Idemo na izjašnjavanje za kandidate iz reda ostalih. Kandidat pod rednim brojem 1. Lidija Vidić. Pozivam poslanike da se izjasne. Glasajte sad. Dakle, nema običnu većinu. Gospođa Lidija Vidić nije dobila podršku Parlamenta. Idemo na kandidata pod rednim brojem 2., gospodina Vehida Šehića. Glasajte sad. Ima običnu većinu, međutim, nema entitetsku. Idemo na usuglašavanje. Nema, nema saglasnosti. Sada pozivam one koji su protiv da glasaju. Dakle, ko je protiv izbora gospodina Šehića za Centralnu izbornu komisiju. Glasajte sa. Nema podršku iz Republike Srpske.
(odmaknut od mikrofona i slabo se čuje) Imam jednu primjedbu. U zadnjem redu treći, prvi glasa stalno, a nema ga na ekranu. (?) Ja se izvinjavam
A koji je to?
Ne, ne 1,2,3. Ja ne znam ali gledam on. Ja, greška, ja tražim ponavljanje glasanja.
Gospodine Bešlagiću, koje glasanje tražite ponovo?
Ovo zadnje.
Poslednje, je li? Molim vas, gospodin Bešlagić, evo, traži da ponovimo ovo posljednje glasanje. Dakle, molim vas da se izjasne oni koji su protiv izbora gospodina Vehida Šehića. Glasajte sad. Dakle, gospodin Šehić nema potrebnu podršku iz entiteta i nije prošao. Idemo na glasanje i o poslednjem kandidatu sa ove liste. Radi se o Srđanu Vukadinoviću. 50 Pozivam vas da se izjasnite o ovom prijedlogu. Molim vas, evo upozoravaju me da nešto nije uredu. Dakle, ponavljamo glasanje. Pozivam vas da se izjasnite o kandidatu Srđanu Vukadinoviću. Glasajte sad. ...i gospodin Srđan Vukadinović nije dobio potrebnu većinu i konstatiram da danas nismo izabrali nikoga iz reda ostalih naroda. S tim da smo iz reda hrvatskog naroda izabrali gospodina Mileta Kudića. Idemo dalje, tačka 12. je, a poslije toga idemo na ove sporazume. Je li tako? Sporazume. Dakle, prelazimo na tačku, sadašnju tačku 12., radi se o davanju saglasnosti za ratifikaciju na sve ove sporazume koje sam ja iščitao prilikom utvrđivanja dnevnog reda i nadam se da nema potrebe da ih sada sve čitam. Ja, evo, predlažem da razmislimo, naravno, ostavljam mogućnost rasprave o svakom ovom pojedinačnom sporazumu i eventualna pitanja itd., ali evo, zbog efikasnosti i ekonomičnosti u radu, ako nema nekih posebnih, da tako kažem, rezervi prema bilo kojem ovom sporazumu i ako se smatra za potrebno, možemo raspraviti, da ove sporazume u paketu usvojimo. Jer imamo i mišljenje, pozitivno mišljenje Komisije za vanjske poslove, dakle, gdje su svi naši zastupnici bili. Prema tome, ja predlažem da se izjasnimo u paketu.
Mogu li ja samo za jednu tačku?
Evo gospodin Živković, ipak, ima za jednu tačku. Izvoli.
Hvala gospodine predsjedniče. Jednostavno, ovaj, smatrao sam za shodno da ukažem kao građanin BiH na mogućnost da veliki broj građana BiH tuži BiH ako u ovakvom obliku damo saglasnost za ratifikacije i konvencije koje se tiču zaštite ljudskih prava i dostojanstva ljudskog bića po pitanju biologije i medicine. Nažalost, to je pod w), koliko sam ja dobio u svojim materijalima. Nemam ništa protiv da, ako nema rasprave po osnovu ostalih tačaka ovoga dnevnog reda, u vezi sa davanjem saglasnosti, da ne otvaramo znači te, i da se glasa u paketu ali volio bih da se izdvoji ova tačka, da vratimo ovu konvenciju našem Ministarstvu vanjskih poslova. Ministarstvu koje je nadležno za ovu oblast. U Konvenciji je navedeno, između ostalog, da BiH ima pravo u sklapanju ovih ugovora i sporazuma da da određene svoje zamjerke, primjedbe, uslove. U Konvenciji je direktno navedeno da se obavezuje BiH i svi njeni organi da pruže adekvatnu zdravstvenu zaštitu svim ljudima na prostoru BiH. Postoji mogućnost da ljudi smatraju da nisu obezbjedili, adekvatni organi u BiH nisu obezbjedili adekvatnu zdravstvenu zaštitu i da time dolazimo u položaj da, kao što znamo, u BiH preko 60% ljudi nemaju takvu zdravstvenu zaštitu, tuže BiH kao državu. Imamo mogućnost da na ovu Konvenciju damo svoje primjedbe. Ja bih volio i Vijeće ministara da kaže da li smo dali bilo kakve primjedbe, imamo li mogućnost bilo kakve primjedbe sada dati, koje bi bile sastavni dio ove Konvencije, koja smatram da je veoma važna, ali evo iz samo ove bojazni, volio bih da ovaj sporazum ostavimo za iduću sjednicu i da ga ratifikujemo na idućoj sjednici. Hvala.
Hvala gospodinu Živkoviću. Mislim da je ovo vrlo korisno. Ja ne sumnjam u poznavanje materije kada je riječ o ovoj stvari. Dakle, radi se o Konvenciji pod w (dublve) je li, Konvencija o zaštiti ljudskih prava itd. Ima li još neko da diskutuje? Gospodine Sadik? Sadik Ahmetović.
Poštovani gospodine predsjedavajući,
Molim vas, malo pažnje, molim vas malo pažnje da saslušamo.
Ja ne mogu prihvatiti ovu argumentaciju dopredsjedavajućeg ovog doma. Uvažavam njegove primjedbe kao političara ali ne mogu da prihvatim, pogotovo činjenicu, obzirom da se radi o liječniku, koji je položio Hipokratovu zakletvu i po kojoj, i on sam, i svi ljudi imaju i pravo na zdravstvenu zaštitu, na svakom mjestu gdje se nalaze. Ne mogu žaliti bilo koga ukoliko je u pitanju ljudski život, da ne bude odgovoran zato što nije organiziran na način da svakom čovjeku, svakom građaninu BiH pruži elementarno pravo, pravo na zdravstvenu zaštitu. Hvala lijepo.
Hvala gospodinu Ahmetoviću. Gospodin Izetbegović.
Pa evo i ja se pridružujem ovome što je rekao moj kolega Sadik. Ne treba doći do toga da ti građani tuže BiH. Dakle, treba im pružiti tu, ovaj, zaštitu po, evo, Evropskoj konvenciji i uzusima i standardima, pa neće tužitu BiH, tako da predlažem da, ipak, to izglasamo.
Ma naravno, svi smo sigurno opredjeljeni da dođe do takve situacije da svi imaju zdravstvenu zaštitu. Ali šta ako se to ne dešava. Ali evo, izvolite dalje. Gospodin Sefer Halilović.
Gospodine predsjedavajući, nisam baš siguran da li bi bilo pametno usvajati sve ove zakone u paketu, zato što
Konvencije.
Konvencije, ne samo konvencije nego sve ovo u paketu zato što se prvo pridružujem diskusiji Sadika Ahmetovića, kada je u pitanju Konvencija o zaštiti ljudskih prava jer trebamo uraditi sve da dovedemo građane u situaciju da ne tuže državu zato što im oduzima njihova prava, oštećuje ljudska prava. Ono o čemu sam ja htio kazati jeste, da bi ovdje, ovdje mi se čini da ima potrebe da se raspravlja o nekoliko ovih sporazuma, naročito kada su krediti u pitanju. Jer mi se čini potpuno banalnim da se diže kredit od 2 miliona eura, recimo, za rekonstrukciju gimnazije ili da se uzima kredit za izgradnju saobraćajnice, ove zaobilaznice kod Sarajeva. To je jedna grupa pitanja i ako otvorimo diskusiju, ja ću o tome reći šta mislim. Ima još oko kredita tu, i druga moja primjedba odnosi se, i mi smo o tome razgovarali na ovoj Komisiji za vanjske poslove, jeste Sporazum o zračnom saobraćaju između Evropske zajednice i njenih zemalja. Prema tome, ja sam sad i na pauzi razgovarao sa predlagačem, ovaj, i pokušavali smo da dođemo do nekog zajedničkog imenitelja kada je ovo u pitanju. Svakako da je za BiH korisno i važno da se jedan ovakav ugovor potpiše i da se pridruži tom tzv. Evropskom slobodnom nobu(?) ali ja sam i na Komisiji, a evo danas ovdje na Parlamentu, želim samo skrenuti pažnju poslanicima da su, upotrijebio sam jedan termin koji je malo grub na Komisiji, rekao sam bezobrazno skupe, a možda bi primjerenije bilo kazati da su karte iz BiH i prema BiH bezobzirno skupe i uzeću samo za ilustraciju dva primjera. Recimo Croatia Airlines iz Zagreba do Sarajeva i iz Zagreba do Splita, otprilike ista udaljenost, karta je duplo skuplja zbog, navodno, zato što je rizično područje u BiH. Ili ako letite iz Sarajeva prema Zapadnoj Evropi recimo, Sarajevo-Beč karta je jeftinija, jeftinija je karta Beč-Amsterdam, odnosno Beč-Amerika nego Sarajevo-Beč. I, ako ćemo mi i dalje plaćati i ovako bezobzirno, ovaj, naplaćivati karte, ja ne vidim potrebu za ovakvim sporazumom. Ako ćemo obavezati Vijeće ministara da paralelno sa ovim sporazumom ujednači otprilike i karte koje su, da budu evropski standardi, onda bi to dobro došlo. I zato ste trebali malo ovo razdvojiti i malo prodiskutovati ove stvari.
Hvala gospodine Haliloviću. Da idemo redom. Javio se gospodin Ekrem Ajanović, odnosno, pardon. Prvo se javio gospodin Okolić, Ekrem Ajanović i Azra Alajbegović. Ranije se Ekrem javio. Dobro.
Poštovano predsjedništvo, ja ću dati jedan prijedlog tehničke prirode. Obzirom da imamo 25 tačaka za ratifikaciju, ja predlažem da, ipak, ne idemo sve pojedinačno, zato što ćemo izgubiti mnogo vremena, a da one tačke na koje se stavljaju primjedbe izdvojimo. Znači one za koje nemamo primjedbi, da idemo u paketu, a one kao što smo sad imali, evo pod w) i ne znam pod kojom još, da idemo pojedinačno.
Hvala gospodine Okoliću. Gospodin Ekrem Ajanović. Neka se pripremi Azra Alajbegović.
Hvala gospodine predsjedniče. Ja bih htio da kažem svoje osobno mišljenje, a to je da smatram da bi trebalo, pošto se radi o ratifikaciji određenih konvencija i davanja saglasnosti, ja 53 mislim da bi trebalo ići u paketu jer je to ogroman materijal, a koji su prečešljale, u krajnjoj liniji, mnoge instance u BiH. Posebno izražavam svoju podršku ratifikaciji Konvencije o zaštiti ljudskih prava i dostojanstva ljudskog bića po pitanju primjene biologije i medicine. Tim prije, što na ovu Konvenciju ne bi trebalo ni od koga da bude primjedbi, a posebno ne bi trebalo da bude primjedbi od zdravstvenih radnika. Tim prije, što u članku 3. pravičan pristup zdravstvenoj zaštiti izričito kaže da podrazumijeva odgovarajuće mjere, kako bi na .... obezbijedili pravičan pristup ... (nešto struže po mikrofonu - kratko se slabo čuje) dobar kvalitet, odgovarajući kvalitet, a to je opet sve povezano prema potrebi i dostupnim sredstvima. Znači, nije ovdje ništa prejudicirano da vi morate nešto uraditi što nemate sredstava, ali kada imate sredstva, da mora biti pristup svim ljudima koji žive bilo gdje u ovoj državi, da imaju pravo na zdravstvenu zaštitu, pravičnu, i u krajnoj liniji, istu. Prema tome, ja sam za to da se danas usvoji u paketu ove sve saglasnosti, a posebno Konvencija o zaštiti ljudskih prava i dostojanstva ljudskog bića, da je ne čitam.
Azra Alajbegović.
Poštovani predsjedavajući, dame i gospodo, ja bih htjela da kažem, takođe, da sam za usvajanje ove Konvencije o ljudskim pravima i bio-medicini iz dva razloga. Prvi razlog je što u članu 2. jasno stoji da je u pitanju interes i dobrobit ljudskog bića, koji imaju prioritet nad svim drugim interesima. I, u članu 3. ovo što je profesor Ajanović citirao, pa neću da citiram. Ono zbog čega sam se odlučila poslije profesora Ajanovića da govorim, je član 4., a to su profesionalni standardi. Kao doktor medicine, odgovorno tvrdim da u BiH, u čitavom njenom području ne postoje protokoli i vodiči, to su terapijski protokoli, dijagnostički protokoli, vodiči terapijski i dijagnostički. Neophodnost standardiziranja, pružanja zdravstvene usluge je imperativ u BiH i zdravstveni profesionalci i uposlenici u zdravstvu, imaju poprilično puno problema u svom svakodnevnom radu. Član 4. kaže – svaki zahvat na području zdravstva uključujući istraživanje, mora se provoditi u skladu sa relevantnim profesionalnim obavezama i standardima. Standardi su nešto što postoji svugdje u svijetu. Mi moramo da ih uvedemo i u zdravstvu i koristim priliku, dakle, da podržim ovakvu njenju inicijativu i nadam se da će Vijeće ministara i ministarstva zadravstva oba entiteta podhitno donijeti ove standarde u zdravstvu, kako bismo na neki način, ne bi došli u ovu situaciju o kojoj je govorio gospodin Živković, pogotovu što ovdje imamo u daljem tekstu jako puno članova koji su nephodni u medicini za kliničke faze istraživanja lijekova, i ima takođe, postoji i član 24. u poglavlju VIII – kršenje odredbi Konvencije, koji kaže da osobi koja je pretrpjela prekomjernu štetu proizašlu iz nekog zahvata omogućena je pravična nadoknada, prema uslovima i postupcima propisanim zakonom. Znači iza ovoga bi mogli da uslijede podzakonski akti, određene odredbe, određene inicijative prema resornim ministarstvima i time bi država BiH bila zaštićena od ovih situacija o kojima je govorio gospodin Živković. Hvala lijepa.
Evo, javio se gospodin Živković. 54
Hvala uvaženi predsjedavajući. Žao mi je što dio kolega nije razumio razlog zbog koga sam se javio. Znači, nije uopšte bio moj razlog da se ova konvencija ne donese. Mislim da je to pogrešno protumačeno. Razlog je moja bojazan da BiH u ovom trenutku ne može da ispoštuje odredbe ove Konvencije i da se ostavlja mogućnost većem broju građana BiH da tuži BiH kao državu zbog nepoštovanja ove konvencije. Mi nemamo zakone o zaštiti genoma u BiH, o načinu na koji se reproduktivni materijal u BiH može koristiti, nemamo zakon o odlaganju dijelova tijela koji se operativnim zahvatima mogu, i način na koji se to odlaže. Nemamo mnogo toga što ova konvencija u ovom dijelu a) se tiče. S druge strane, ja sam htio da zamolim ovaj Parlament da našem ministarstvu resornom, koji je zadužen za ovu tematiku, s obzirom da ova konvencija u članu 36. ostavlja mogućnost rezerve, da ih zamolimo da u jednoj rečenici u skladu sa ovom konvencijom i sa ovim članom 36. kaže šta to BiH u ovom trenutku nije u mogućnosti da ispuni i da ćemo na tome raditi sljedećih godinu dana. Da li može da se dogovorimo u ovom parlamentu, da se na takav način riješi ova situacija pri čemu nam ova Konvencija dozvoljava mogućnost da u skladu sa članom 36. mi, kao država, kažemo u jednoj rečenici rezervu u vezi sa ovim i namjeru našu da to u doglednom periodu ispoštujemo. To je razlika između mog javljanja i ljudi koji su htjeli da sa medicinskog stanovišta tretiraju ovu materiju. Ja sam je tretirao sa medicinskog ali i sa pravnog i ljudskog stanovišta. Hvala.
Hvala lijepo. Doktori su nam danas dobro pomogli svakako. Izvolite, Azra Hadžiahmetović.
Članovi Kolegija, kolegice i kolege, ja razumijem kolegu Živkovića, ja ga odlično razumijem čak i onda kad ne priča jezikom struke, odlično ga razumijem. Ja hoću samo da skrenem pažnju na jedno. Ovdje se krše elementarna ljudska prava u BiH, iako smo mi svi obavezni na Evropsku konvenciju i odredbe Evropske konvencije o ljudskim pravima. Znači li to da mi nismo trebali pristupiti, odnosno ratificirati, nijednu međunarodnu konvenciju zato što nemamo uslove za to. Mislim, hajmo sad generalizirati stvar. Ja mislim, ja potpuno uvažavam kolegu Živkovića kad govori jezikom struke, šta sve nemamo odnosno koje sve zakone nemamo čija bi implementacija podrazumijevala punu implementaciju, odnosno dosljedno poštovanje međunarodne konvencije. Konkretno o ovoj Konvenciji kada govorim. I ja mislim, da ratificiranje te Konvencije može biti samo stimulans svima nama, a posebno ljekarima u ovom parlamentu da što prije, ja ne znam koje sve zakone treba donijeti, a evo vidim da kolega Živković zna da urgira kod kolege Špirića, svog stranačkog kolege i drugih u Vijeću ministara, da nam što prije te zakone dostave u parlamentarnu proceduru. Ja mislim da bi poruka ovog parlamenta u smislu neratificiranja ovakve jedne konvencije nosila mnogo više negativnih efekata nego što bi bili oni o kojima kolega Živković priča. To je jedno. Drugo, ja pretpostavljam da kolega Halilović, iako se odlično razumije i, naravno, svi mi možemo pričati o našim utiscima, pogotovo onim ekonomskim, kada su u pitanju 55 međunarodni transport i komunikacije sa pojedinim avio-kompanijama, ali hoću samo da kažem da se ovaj sporazum ni slučajno ne odnosi na sporazum sa kompanijama. Ja evo vidim ovdje ljude koji se mnogo bolje razumiju nego i kolega Sefer i ja, ali ja koliko znam o ovom sporazumu, Multilateralni sporazum o zračnom prometu koji između ostalog uređuje jedan sistem na području zemalja na koje se odnosi, ja ovdje imam spisak tih zemalja, o uspostavi evropskog zajedničkog zrakoplovnog područja. Dakle, ono se ne tiče, to je ambijent za funkcionisanje raznih kompanija, a to zašto su nama karte skupe itd. To je druga priča. To je, kompanije su ekonomski subjekti. Mi možemo jednom otvoriti priču na tu temu. Ali hoću da kažem da ovaj sporazum ni slučajno ne reguliše tu problematiku. Uostalom, ja mislim da za pojašnjenja ovdje možemo čuti nekoga ko se bavi ovim malo više. Hvala vam.
Hvala. Gospodin Živković, krivi navod.
Stvarno ne želim, ovaj, polemisati pogotovo na način da ja moram da ispravljam krivi navod, uvaženu kolegicu Hadžiahmetović, iz jednostavnog razloga što se zamjenjuju teme. Znači, Povelja u vezi sa kršenjem ljudskih prava, uošte nije imala član 46. što znači rezerve, nego smo mogli da je po principu uzmi ili ostavi, ovdje ratifikujemo. I u BiH kao što imamo običaj i želimo da se, znate, ovaj, sa onim što mnogo razvijenije zemlje od nas se ne diče, mi se dičimo da smo sve moguće potpisali. Ovdje nam se postavlja i ostavlja mogućnost da kažemo da, svaka država i evropska zajednica može prilikom potpisivanja konvencije ... instrumente ratifikacije staviti rezervu u vezi sa pojedinom odredbom Konvencije i tu mjeru koji neki zakon na snazi na njezinoj teritoriji nije u skladu sa odredbom, mi nemamo zakona u vezi toga. Možemo li napisati u toj rečenici, molim vas, mi ćemo ovu Konvenciju da prihvatimo, ali naše zakonodavstvo još uvijek to nije uradilo, imamo namjeru u tom i tom periodu da uradimo to zakonodavstvo. To je jedina razlika između toga što ste vi rekli i ovoga što ja predlažem i nije ovdje u ovome parlamentu uopšte upitno da li će ovo biti usvojeno i ratifikovano nego je pitanje da li ćemo ostaviti Vijeću ministara da ubaci ovu rečenicu koju ja predlažem, koju ja smatram da je dobra i da to uradimo idući put i nemojte da kažete da mi nešto nećemo da usvojimo. Mi samo pokušavamo da to napravimo bolje. Hvala.
Hvala lijepo. Gospodin Džaferović.
Neću ispravljati krive navode. Nadam se da neću iskriviti nijedan pravi navod. Ja mislim da mi nemamo druge mogućnosti, pazite, ovo je konvencija, pregovori su prošli, završena je kompletna procedura i mi smo sada u poziciji uzmi ili ostavi konvenciju. Ne samo mi, nego i Vijeće ministara i Predsjedništvo i svi. Ovu konvenciju u ovom trenutku, kao i bilo koji drugi međunarodni sporazum, nije moguće promijeniti od strane nijednog organa države BiH. Mi možemo ovo prihvatiti ili ne prihvatiti. Mi smo ovakvu praksu imali u Parlamentu BiH i to je jednostavno tako. Jer, radi se, dakle, nije samo do nas, nego je i do drugih koji su propisali ovu konvenciju, ovo sad, ovo je čak i teže nego da je bilatelarni ugovor, ovo je, dakle, međunarodna konvencija i morate promijeniti 56 čitav sistem vrijednosti kod mase drugih subjekata koji čine to tijelo da biste postigli ovo što želite i što se danas predlaže. Prema tome, ja vas pozivam, dakle, da, budući da ništa se ne može promijeniti, da mi podržimo ratifikaciju, damo saglasnost za ratifikaciju Konvencije o zaštiti ljudskih prava i dostojanstva ljudskog bića po pitanju primjene biologije i medicine. U odnosu na BiH nije moguće napraviti nikakav izuzetak. Ovo je međunarodni pravni akt kojeg prihvatate ili ne prihvatate. Kome se pridružujete ili se ne pridružujete. Bilo bi ružno poslati poruku da se mi danas ne pridružujemo klubu zemalja koje su usvojile ovu Konvenciju, a ja razumijem razloge o kojima je govorio, na kraju krajeva evo, o kojima se danas govori ovdje, pa BiH treba jedanput da počne stvarati uvjete, da to bude, na kraju krajeva, ovo će je natjerati da to uradi. Evo ja vas, dakle, iz ovih razloga, dakle, pozivam da mi ovo, ipak, u paketu, ne vidim ja ovdje, ovaj, ništa sporno za neku veliku diskusiju, prihvatimo, da damo saglasnost i da to Predsjedništvo ratificira. Toliko, hvala vam.
Hvala lijepo. Ima li dalje rasprave? Gospodin Halilović. Bilo bi dobro da neko, ima li neko od predlagača ovdje da, ima li neko od predlagača ko bi mogao pojasniti ovo o čemu se ovdje... Izvolite gospodine Haliloviću.
Ovo je samo kratka replika. Ako se pridružujemo tom slobodnom nebu, onda bi trebala biti trebala cijena karata ista. A ja razumijevam, ovaj, ulogu ovog parlamenta, Vijeća ministara, da bi trebali zaštiti građane, a ne pustiti da nas deru, .. pljačkaju ovaj.
Hvala gospodine Haliloviću. Ima li dalje rasprave? Ako nema, evo da zaključimo, izvoli.
Gospodin Džaferović je rekao da neće, ovaj, da pokvari krivi navod odnosno da će reći samo pravi navod. Međutim, red je da pokušamo da se dogovorimo da li možemo da ovu Konvenciju usvojimo, da damo zaključak Vijeću ministara, da, pošto ovdje kaže rezerve u članu 36. kaže da se može prilikom potpisivanja ili polaganja instrumenata ratifikacije da da prigovor da Vijeće ministara, da onaj ko podnosi te instrumente ratifikacije u jednoj rečenici kaže stanje u BiH u vezi sa stavkama koje se vežu, možemo li da taj zaključak kada usvojimo ovu Konvenciju da ovdje izglasamo. Hvala.
Hvala gospodine Živkoviću. Samo redom. Doktor Ajanović, Hadžiahmetović. Jesi li se i ti javio? Pa dvije ruke ste digli i jedno i drugo. Ja sam mislio da ste se oboje javili.
Ja ovdje shvatam što je kolega rekao i to je, to postoji i to je napisano tačno u članu 36. samo do kraja postoji u tom članu isto jedna rečenica koja kaže, na osnovu ovog člana ne dopušta se stavljanje rezervi na opće ... Prema tome, nema nikakve potrebe stavljanja na član 3. pravičan pristup zdravstvenoj zaštiti. I tu nema, nema znači, nema potrebe stavljanja primjedbi, a kod potpisivanja može se staviti određena, ako su neki zakoni nemogući u ovom trenutku. Prema tome, nas uopšte ne sprječava da prihvatimo ovu Konvenciju. Ne sprječava, mi zapravo možemo to da prihvatimo danas sa svim, ovaj, pravima i obavezama i kako god hoćete.
Ma vidite, da budemo praktični, da pokušamo da privodimo kraju. Nisam završio, Azra. Mogu li završiti rečenicu jednu, ovaj, mislim, ako je žurba nije problem. Dakle, da privodimo ovo kraju. Ja nemam ništa protiv da mi danas, naravno, pod uslovom da danas potvrdimo, odnosno damo saglasnost za ratifikaciju svih ovih konvencija, a da jednim pismom ispred Kolegija, evo, da napravimo pismo i da kažemo, mi smo danas ratificirali itd. pa vas upozoravamo, odnosno pitamo, da li je moguće da stupite u kontakt itd. da zaštitite interese BiH, meni to nije nikakav problem. Ako, naravno, gospodin Živković se slaže. Pošto si inicijator. Da završimo ovaj posao s ovim konvencijama i da na taj način ovo privedemo kraju. Nema potrebe da dalje idemo. Ako se slaže gospodin Živković.
... kaže Parlament, ja se slažem.
Dakle, možemo li, evo i gospodin Živković, dakle, podržava ovaj pristup, da se izjasnimo o ovim svim konvencijama. Jedini je gospodin Sefer Halilović iskazao rezervu ali većina, ogromna većina u Parlamentu, ako je spremna u paketu da se izjasnimo. Dajte da se izjasnimo, a uradićemo ovo vezano za ovu konvenciju, zatražiti malo pojašnjenje i vidjeti šta se može uraditi. Možemo li tako? Ima li neko protiv? Nema. Molim vas, pozivam vas da se izjasnimo u paketu o davanju saglasnosti za ratifikaciju. Ja ovo moram pročitati ponovno zbog zapisnika. Dakle, a) Sporazuma između Ministarstva sigurnosti BiH i Saveznog ministarstva unutrašnjih poslova Republike Austrije o policijskoj saradnji, b) Sporazuma o zračnom saobraćaju između Vijeća ministara i Vlade Republike Liban, c) Sporazuma između Vijeća ministara BiH i Savezne Vlade Austrije o readmisiji lica koja imaju ilegalni boravak, d) Sporazuma o razvojnom kreditu, projekat restruktuiranja obrazovanja između BiH i Međunarodne asocijacije za razvoj, e) Sporazuma između Vijeća ministara BiH i Vlade Republike Slovačke o readmisiji lica, f) Sporazuma između Vijeća ministara BiH i Vlade Republike Slovačke o saradnji u borbi protiv kriminala, a posebno terorizma, nedozvoljene trgovine narkoticima i organiziranog kriminala, g) Sporazuma o finansiranju (Projekat registracije zemljišta) između Bosne i Hercegovine i Međunarodne asocijacije za razvoj (IDA), 58 h) Trgovinskog sporazuma između Bosne i Hercegovine i Vlade Hašemitske Kraljevine Jordan, i) Sporazuma između Bosne i Hercegovine i Vlade Hašemitske Kraljevine Jordan o recipročnom unapređenju i zaštiti investicija, j) Sporazuma između Vijeća ministara BiH i Vlade Kraljevine Švedske o pojednostavljenoj proceduri readmisije lica koja nemaju dozvolu ulaska ili boravka, k) Evropske socijalne povelje (revidirana), l) Sporazuma o finansiranju (Projekat – Komponenta za Bosnu i Hercgovinu) između Bosne i Hercegovine i Međunarodne asocijacije za razvoj, m) Konvencije o policijskoj saradnji za Jugoistočnu Evropu, n) Sporazuma između Bosne i Hercegovine i Republike Indije o utvrđivanju i zaštiti investicija, o) Sporazuma o zračnom saobraćaju između Vijeća ministara BiH i Vlade Velike Socijalističke Narodne Libijske Arapske Džamahirije, p) Sporazuma između Bosne i Hercegovine i zemalja Beneluksa o readmisiji i ponovnom vraćanju lica koja su ušla i/ili borave bez ovlaštenja i Protokola o implementaciji Sporazuma između Bosne i Hercegovine i zemalja Beneluksa o readmisiji i ponovnom vraćanju lica koja su ušla i/ili borave bez ovlaštenja, q) Multilateralnog sporazuma o zračnom saobraćaju između Evropske zajednice i njenih zemalja članica, Republike Albanije, Bosne i Hercegovine, Republike Bugarske, Republike Hrvatske, bivše Jugoslavenske Republike Makedonije, Republike Island, Republike Crne Gore, Kraljevine Norveške, Rumunije, Srbije i Privremene administrativne misije Ujedinjenih naroda na Kosovu o uspostavljanju evropske zajedničke zrakoplovne oblasti, r) Sporazuma između Visokog predstavnika za BiH i Bosne i Hercegovine o Uredu registrara za Odsjek I. za ratne zločine i Odsjek II za organizirani kriminal, privredni kriminal i korupciju Krivičnog i Apelacionog odjela Suda BiH, kao i Posebnog odjela za ratne zločine, te Posebnog odjela za organizirani kriminal, privredni kriminal i korupciju Tužilaštva BiH, kao i o osnivanju Tranzicionog vijeća kojim se zamjenjuje Sporazum o uspostavi Ureda registrara od 1. decembra 2004. i Dodatak tog sporazuma, s) Sporazuma o izmjenama i dopunama Ugovora o finansiranju između Bosne i Hercegovine i Evropske investicione banke – Projekat za puteve BiH (Sarajevska zaobilaznica), t) Sporazuma između Vijeća ministara BiH i Vlade Republike Slovenije o prihvatu lica čiji je boravak nezakonit i Protokola između Vijeća ministara BiH i Vlade Republike Slovenije o provođenju Sporazuma između Vijeća ministara BiH i Vlade Republike Slovenije o prihvatu lica čiji je boravak nezakonit, u) Ugovora o finansiranju između Bosne i Hercegovine i Evropske investicione banke – Projekat rekonstrukcije puteva u Republici Srpskoj, v) Okvirnog ugovora o kreditu F/P 1523 između Bosne i Hercegovine i Razvojne banke Vijeća Evrope – Projekat obnove Gimnazije Mostar, w) Konvencije o zaštiti ljudskih prava i dostojanstva ljudskog bića po pitanju primjene biologije i medicine, x) Okvirnog kreditnog sporazuma F/P 1520. između Bosne i Hercegovine i Razvojne banke Vijeća Evrope – finansiranje rekonstrukcije sistema primarne zdravstvene zaštite, y) Projektni kreditni sporazum – Projekat unapređenja ruralnog preduzetništva između Bosne i Hercegovine i Međunarodnog fonda za poljoprivredni razvoj 59 Dakle, pozivam vas da se izjasnite ko je za to da se da saglasnost za ratifikaciju ovih sporazuma i konvencija koje sam sada pročitao. Dakle, pardon, pardon, samo malo. E, pozivam vas da se izjasnite. Glasajte sad. Mogu konstatirati da velikom većinom glasova uz postojanje entitetskih većina smo usvojili, odnosno dali saglasnost za ratifikaciju svih ovih sporazuma i konvencija koje sam iščitao. I ostala nam je tačka 13. koju smo, dakle, predlagač zaključka je ili klub ili gospodin Lagumdžija? Jozo, hoćemo li raspravljati o ovom zaključku?
Ako ćemo raspravljati o ovoj tački dnevnog reda moja formulacija zaključka postoji ,ako treba obrazloženje možemo dati.
Dakle, prelazimo na tačku 13., podsjećam, radi se o prijedlogu zaključka. Evo da vidimo. Za diskusiju su se prijavili, prvo gospodin Sefer Halilović, doktor Ajanović, gospodin Bahtić. Ima li još? Hvala. Izvolite gospodine Haliloviću.
Pa, meni je žao, zaista, što se nismo razumjeli. Ja sam očekivao da ćete prvo otvoriti diskusiju o ovom paketu koji smo sad, koji ste usvojili, ovaj, da bih kazao jednu vrlo principijelnu stvar. Mislim da bi, kad se sad ovo sve sabere, pošto sam bio, pošto sam član ove Komisije za vanjske poslove, kad se ovo sve sabere, otprilike mi smo danas dali saglasnost za stotinjak miliona maraka novih kredita. Mislim da ne bi tako olako trebalo ulaziti u te kreditne aranžmane, posebno ako se ima u vidu činjenica da znamo da imamo neuravnotežen bilans, da znamo da nam 5 do 6 milijardi marka ode na sivo tržište, da znamo mnogo toga, da znamo
Gospodine Halilović
I da ne znamo, gospodine Belkiću, i da ne znamo koliko smo dužni. Eto toliko samo.
Pored sveg razumijevanja, tačka je završena. Vi ste imali riječ, ali evo. Dobro, evo, da vam oprostimo što ste malo poslije onih. Dakle, za riječ se javio doktor Ekrem Ajanović.
Ja, ja ću samo da prodiskutujem ovdje jedne navodnike koji su po meni praktično šatrovački, mislim, podržavam ovaj zaključak u potpunosti ali nema smisla da se jedan parlament jedne države izjašnjava pod navodnicima o nekoj bh. šestorki. Može se to reći o 60 državljanima BiH. Može se reći o ljudima koji su ispred BiH otišli tamo ali nikako o nekoj bh. šestorki i ja predlažem da se ti navodnici izmijene, ovaj, sa riječju "građanima" BiH koji se nalaze u.
Hvala. Gospodin Bahtić.
Naravno, u potpunosti prihvatam ovaj prijedlog. Ovdje piše, ustvari, Zlatko Lagumdžija, a koliko vidim, ovdje je danas bio uvaženi poslanik Križanović. S tim što želim da kažem da je Zlatko Lagumdžija upravo ta osoba koja je najzaslužnija za to da se 6 građana BiH danas nalazi u zloglasnom logoru Gvantanamo. Trebamo sve učiniti i Parlament i Vijeće ministara da se ovaj proces što prije, znači, riješi, ali da se zna da je Zlatko Lagumdžija najodgovornija osoba za ovo. Toliko, hvala.
Gospodin Križanović.
Prvo oko ovoga da razjasnimo. Ja sam bio predlagač točke dnevnog reda. I pozvao sam se na ono što je kolega Lagumdžija predlagao prošle sjednice. Dakle, to je formalno da raščistimo. Drugo, prihvatam sasvim korektan prijedlog kolege Ajanovića. Može se to govoriti, kolokvijalno je bilo te alžirska grupa, te sasvim se slažem da možemo prihvatiti da se radi o 6 građana BiH. I na kraju da se osvrnem na ovu primjedbu kolege Bahtića. Vidite, mi možemo sad otvarati raspravu o tome koliko hoćete. Činjenica je da je u ono vrijeme 6 građana BiH po zakonima, mi smatramo po zakonima BiH, bilo isporučeno vlastima. Možemo se oko toga sporiti koliko hoćete. Ali, znajući sad sudbinu tih građana BiH, potpuno se zalažemo da država stane iza svojih građana i učini sve ono da bi im se skratile muke iz jednog neljudskog tretmana koji sad imaju. To je suština. Hvala.
Hvala gospodine Križanoviću. Je li replika gospodine Bahtiću?
Replika, replika. Po meni, ja sam to čitao malo, po meni nije postupljeno sve po zakonima BiH. Dom za ljudska prava je donio presudu da se obeštete one familije. Toliko.
Hvala. Ima li još neko za diskusiju? Ima, gospodin Živković se javio.
Hvala predsjedavajući. Ja sam predložio Kolegiju da, s obzirom da, u, ovdje u izvještaju piše da je gospodin Zlatko Lagumdžija predl (?). Da smo trebali dati mogućnost na idućoj sjednici čovjeku da, u vezi sa ovim pitanjem adekvatno informiše i nas i Parlament, da vidimo ko je koga poslao, zašto i zbog čega i čija je nadležnosti da greške koje su se radile, ovaj, sada ispravljaju. Međutim, očigledno se otvorila rasprava u vezi toga, a da nismo riješili neka prethodna pitanja. Prethodna pitanja koja bih ja volio da znam, a to da li su to stvarno, ovaj, bh. državljani, da li naša komisija za oduzimanje državljanstva ima podatke da su to, ovaj, građani BiH i da li je uopšte Vijeće ministara trenutno u mogućnosti da napravi plan povratka. Tako da mislim, da je mnogo primjerenije da zaključak koji glasi, zadužuje se Vijeće ministara da razmotri mogućnost vraćanja građana iz BiH iz zatvora Gvantanama, i da izvijesti ovaj parlament u roku od mjesec dana. Znači, to bi bila mnogo prihvatljivija za nas mogućnost, s obzirom da ne znamo ova prethodna pitanja koja smo trebali da imamo. Hvala.
Hvala gospodinu Živkoviću. Ima li još prijavljenih za raspravu? Ako nema mi smo uveliko u tački dnevnog reda, dakle, i poslanici iz Kluba SDP-a nisu apsolutno smatrali potrebnim da se ovo odgađa. Gospodin Križanović je predlagač, dnevni red, ja razumijem potrebu za ovim pitanjima, međutim, dakle, nije komentar nego samo da podsjetim da je ovaj predstavnički dom jedan ranije zaključak već i donio. Ja sam u diskusiji sa gospodinom Lagumdžijom ga podsjećao i govorio da nema potrebe novi nego trebamo tražiti šta je sa onim. Ali evo, da ispoštujemo proceduru. Mi imamo dvije primjedbe, dakle, sad pitam predlagača, praktično, Jozo, možeš li ti preuzeti ulogu. Gospodine Križanoviću, imate dvije inicijative, dakle, zamjena termina bh. šestorke, odgovarajućim terminom ili alžirska grupa, ili građani, 6 građana BiH ili već neki pogodan termin i ovaj prijedlog da se ispita mogućnost je li, dakle, umjesto da pristupi izradi i realizaciji mape puta za povratak, da se unese izraz – ispita mogućnost za povratak ovih ljudi iz Gvantanama, itd. Dakle, logično je da čujemo predlagača šta on misli o ovim intervencijama.
Naravno da će Vijeće ministara
Da ne odemo u neku veliku proceduru
Prije toga razmotriti mogućnost. Naravno...to je jedna faza i suština je u ovome da se napravi nekakav konkretan plan šta će poduzeti koje ministarstvo, šta će poduzeti Predsjedništvo oko toga. To je jedna trakavica koja traje već, ne znam, godinu-dvije dana je li. I zato ne vidim nikakav
Rok je tri mjeseca.
kao strogi zahtjev ovog zaključka prema nadležnim institucijama da učine ono što je u okviru njihovih moći.
A što se tiče ovog izraza, naravno, slažem se. A koji je to izraz? Koji ćemo izraz upotrijebiti? Dobro, dakle, a kada je riječ o ovoj inicijativi gospodina Živkovića, vi smatrate da nema potrebe. Sad bih ja morao ići, ovaj, u proceduru. Ja, čovjek je pokušavao ali evo da se mi izjasnimo, dakle, o tekstu, prijedlogu zaključka uz ovu korekciju, umjesto bh. šestorke, izraz "građana Bosne i Hercegovine". Ko je za to da se prihvati ovaj zaključak? Evo, na prvi pogled ima i opšta i, zapravo, nemamo entitetsku većinu iz Republike Srpske. Dobro, evo ne možemo sada, ovaj, usaglaštavati. Ostavićemo usaglašavanje za kasnije pa ćemo vidjeti da nađemo neko odgovarajuće rješenje jer očigledno i poslanici SNSD-a nisu, u krajnjem protiv, ovaj, nekog zaključka. Evo, na ovaj način mi smo iscrpili dnevni red. Ja vam se zahvaljujem. Samo par, molim, molim. Pa mi ćemo usaglašavati Bajazite 3 dana. Molim vas samo par informacija. Dakle, vi ćete vrlo brzo biti obaviješteni da ćemo imati sjednicu Zastupničkog doma 15., dakle, to je četvrtak, a 16. će biti plenarna sjednica zajedno s Domom naroda gdje ćemo imati obraćanje Olija Rena. Prošireni Kolegij, obavještavam predsjednike klubova, naravno, pismeni će poziv ići, biće u srijedu, biće u srijedu 7. Dakle, sjednice 15. i 16., Prošireni kolegij 7. Dobićete pozive i prijedloge dnevnog reda. Hvala lijepo. Sjednica je završila sa radom u 14:00 sati.